بەختیار عەلی - ویکیپیدیا، ئینسایکڵۆپیدیای ئازاد\nنووسەر و ڕۆشنبیرێکی کورد\nبەختیار عەلی (لەدایکبووی ١٩٦٠ لە سلێمانی، عێراق) ڕۆماننووس، شاعیر و ڕۆشنبیرێکی کوردە، و یەکێکە لە دامەزرێنەرانی گۆڤاری ڕەھەند. یەکەم ڕۆمانی بە ناوی مەرگی تاقانەی دووەم، ساڵی ١٩٩٧ لە سوێد بڵاو کرایەوە.\nبەختیار عەلی محەممەد\n(١٩٦٠-٠٨-٠٨) ٨ی ئابی ١٩٦٠ (تەمەن ٦١ ساڵ)\nسلێمانی، ھەرێمی کوردستان، عێراق\nنووسەر، شاعیر، ڕەخنەگری ئەدەبی\nدواھەمین ھەناری دونیا\n١٩٨٣ - ئێستا\n١.١ ژیانی ئەدەبی\n٣.١ دیوانە شیعرییەکان\n٣.٣ بەرھەمە فیکرییەکان\n٤ نموونەی شیعرەکان\nبەختیار عەلی لە ساڵی ١٩٦٠ لە گەڕەکی «ئیبراھیم پاشا» لە شاری سلێمانی لەدایکبووە. خوێندنی سەرەتایی لە قوتابخانەی «شێخ سەلام» لە سلێمانی تەواو کردووە و پاشان خوێندنی ناوەندی لە «ناوەندی ئەزمەڕ» و خوێندی ئامادەیی لە ئامادەیی «ھەڵکەوت» ی کوڕان تەواو کردووە. پاشان لە ھەردوو زانکۆی سلێمانی و سەلاحەدین خوێندکاری کۆلیژی زانست بەشی زەویناسی دەبێت، بەڵام لە خۆپیشاندانەکانی ساڵی ١٩٨٣ لە ھەولێر بریندار دەبێت و دەست لە خوێندنی زانکۆ ھەڵدەگرێت و بە تەواوی خۆی بۆ کاری نووسین و ئەدەبیات یەکلا دەکاتەوە. ساڵی ١٩٨٥، بەھۆی بارودۆخی نالەباری باشووری کوردستان و بۆ ئەوەی لە سوپای عێراقیدا نەبێتە سەرباز، دەچێت بۆ ئێران و نزیکی ٨ مانگ لە شاری کەرەج لە کامپێکی پەنابەراندا دەژی. بارودۆخی دژواری کەمپەکە و بێ ھیوایی وادەکات بگەڕێتەوە و ماوەیەکی درێژ لە ناوچە جیاوازەکانی کوردستان بمێنێتەوە. دوای بەجێھێشتنی شاری کەرەج بە ھاورێیەتی ھەردوو نووسەر «فاروق ڕەفیق» و «ڕێبوار سیوەیلی» ڕوو لە ڕۆژھەڵاتی کوردستان دەکات و بۆ ماوەیەک لە ناوچەی «چەمپاراو» نیشتەجێدەبن و پاشانیش لەگەڵ ئەو دوو نووسەرە لە شاری بانە دەمێننەوە. پاش سەرھەڵدانی شەڕی ناوخۆ، کوردستان بە جێ دەھێڵێت و ڕوودەکاتە سووریا و پاشان ئەڵمانیا. لە ساڵی ١٩٩٩وە لە شاری کۆڵن نیشتەجێ دەبێت.\nیەکەم بەرھەمی بڵاوکراوەی بەختیار عەلی قەسیدەی «نیشتیمان» ـە – کە قەسیدەیەکی دوورودرێژە. لە ساڵانی ھەشتادا بەختیار کۆمەڵێک قەسیدەی درێژ دەنووسێت، وەک «شار»، «گوناھ»، «کەرنەڤاڵ» و چەندانی تر، دەستنووسی یەکەم ڕۆمانی «مەرگی تاقانەی دووەم» یش ھەر دەگەڕێتەوە بۆ ئەو سەردەمە. لە پاییزی ساڵی ١٩٨٩دا، یەکەمین وتاری بە دوو بەش بە ناونیشانی «قسەکردن لە پەراوێزی بێدەنگی» دا لە ڕۆژنامەی «پاشکۆی عێراق» دا بڵاودەبێتەوە. لە ڕۆژانی سەرەتای ڕاپەڕیندا، لەگەڵ کۆمەڵێک نووسەری تردا ژمارە یەکی «گۆڤاری ئازادی» دەردەکەن کە دواتر پێنج ژمارەی لێ بڵاودەبێتەوە. لە ساڵی ١٩٩٢دا، یەکەمین کۆمەڵە شیعری بەناوی «گوناھ و کەرنەڤاڵ» بەجۆرێکی ئێجگار سادە و سەرەتایی و بە تیراژێکی کەم چاپ دەکرێت. لە نێوان ساڵانی ١٩٩٢ تا ١٩٩٤ چەندین کۆڕ و سیمینار لە ھەولێر و سلێمانی لەبارەی ئەدەب و فەلسەفەوە پێشکەش دەکات و ئیشەکانی لە پاڵ ئیشی کۆمەڵێک نووسەر و ڕۆشنبیری تردا وەک سەرەتای سەرھەڵدانی جۆرە تێڕوانینێکی جیاواز بۆ ئەدەب و کۆمەڵگا سەیردەکرێن.\nدوای سەرھەڵدانی شەڕی ناوخۆ لە ئەیلوولی ١٩٩٤دا کوردستان بەجێدەھێڵێت و ڕوو دەکاتە سووریا، پاش نۆ مانگ ژیان لە دیمەشقدا دەگاتە ئەڵمانیا و تا ساڵی ١٩٩٩ لە فڕانکفورت نیشتەجێ دەبێت. لە ساڵی ١٩٩٧یشدا دەست بە نووسینی ڕۆمانی «ئێوارەی پەروانە» دەکات و لە ٦ی تشرینی یەکەمی ١٩٩٧ تەواوی دەکات. لە ساڵی ١٩٩٩وە لە شاری کۆڵن نیشتەجێ دەبێت.\nپاشان لە ساڵانی نەوەدەکان ھاوشانی «ڕێبین ھەردی»، «ڕێبوار سیوەیلی»، «مەریوان وریا قانع»، «فاروق ڕەفیق»، «ئاراس فەتاح»، «ھەڵکەوت عەبدوڵا» ناوەندی ڕەھەند دادەمەزرێنن، پاشان چەند ژمارەیەک لە گۆڤاری ڕەھەند بڵاو دەکەنەوە – کە گۆڤارێکی ئەدەبی و فیکری بووە.\nبەختیار عەلی لەسەر نووسینەکانی خۆی دەڵێت «لە پشت وشەیەکەوە کە خستوومەتە سەر کاغەز خەونێک ھەیە [...] خەونی گۆڕینی دونیا تەنانەت گەر کەمێکیش بێت». بەختیار عەلی لە نووسیندا دەستی ڕاستی بەکاردێنێت و پەنجەیەکی دەستی چەپیشی لەکارکەوتووە بەھۆی برینداربوونی لە خۆپیشاندانی ھەولێری ساڵی ١٩٨٣ی دژی بەعس.\nبەختیار عەلی خەونی ئەوە بووە کە ببێتە سینەماکار، و لەبارەیەوە دەڵێت:\n« ئەو شتەی کە حەزم لێیبووە و ھەرگیز نەشموێراوە باسی بکەم و بیھێنمەدی، حەزم بووە لە بواری سینەما... ئێستا ئەگەر لێمبپرسیت: «گەر نووسەر نەبیت، حەزت دەکرد ببیتە چی؟». بێ دوودڵی وەڵامم دەدایتەوە: «حەزم دەکرد ببمە سینەماکار» »\n—بەختیار عەلی، لە چاوپێکەوتنێکیدا لەگەڵ شاعیر ھیوا قادر لە ڕادیۆی سوید\nگوناھ و کەرنەڤاڵ، ١٩٩٢.\nبۆھیمی و ئەستێرەکان، ٢٠٠٠.\nکۆی بەرھەمە شیعرییەکان، (١٩٨٣–١٩٩٨).\nئیشکردن لە دارستانەکانی فیردەوسدا، ٢٠٠٤.\nتا ماتەمی گوڵ... تا خوێنی فریشتە، کۆی بەرھەمە شیعرییەکان (١٩٨٣–٢٠٠٤).\nئەی بەندەری دۆست، ئەی کەشتی دوژمن، ٢٠٠٩.\nشەوێک ئاسمان پڕ بوو لە ئەستێرەی شێت، ٢٠١٩.\nزۆربەی ڕۆمانەکانی بە ژانری ڕیالیزمی سیحریی دادەنرێن.\nمەرگی تاقانەی دووەم، ١٩٩٧.\nسەردار محەممەدی وەریگێڕاوەتە سەر زمانی فارسی بەناوی «مرگ تک فرزند دوم»، ٢٠١٥.\nئێوارەی پەروانە، ١٩٩٨.\nبەسام مستەفا وەریگێڕاوەتە سەر شێوازەری کورمانجی بەناوی «Êvara Perwaneyê»، ٢٠١٢.\nمەریوان ھەڵەبجەیی وەریگێڕاوەتە سەر زمانی فارسی بەناوی «غروب پروانه»، ٢٠١٧.\nڕاوێژ سەلیم و ئوتە کانتێرا لانگ وەریانگێڕاوەتە سەر زمانی ئەڵمانی بەناوی «Perwanas Abend»، ٢٠١٩.\nدواھەمین ھەناری دونیا، ٢٠٠٢.\nئارەش سنجابی وەریگێڕاوەتە سەر زمانی فارسی بەناوی «آخرین انار دنیا»، ٢٠٠٩.\nمەریوان ھەڵەبجەیی وەریگێڕاوەتە سەر زمانی فارسی بەناوی «آخرین انار دنیا»، ٢٠١٤.\nڕاوێژ سەلیم و ئوتە کانتێرا لانگ وەریانگێڕاوەتە سەر زمانی ئەڵمانی بەناوی «[[دواھەمین ھەناری دونیا#وەرگێڕانەکان#ئەڵمانی، (Der letze\nGranatapfel)، ٢٠١٦|Der letzte Granatapfel]]»، ٢٠١٦.\nبەسام مستەفا وەریگێڕاوەتە سەر شێوەزاری کورمانجی بەناوی «Hinara Dawî ya Dinyayê»، ٢٠١٧.\nم. دیۆتالێڤی وەریگێڕاوەتە سەر زمانی ئیتاڵی بەناوی «L'Ultimo Melograno»، ٢٠١٧.\nغەسان حەمدان وەریگێڕاوەتە سەر زمانی عەرەبی بەناوی آخرُ رمان الدنیا»، ٢٠١٨.\nئیبراھیم خەلیل و عەبدوڵڵا شەیخۆ وەریانگێڕاوەتە سەر زمانی عەرەبی بەناوی «آخر رمَّانات العَالم»، ٢٠١٩.\nساندرین تریدیا وەریگێڕاوەتە سەر زمانی فەڕەنسی بەناوی «Le dernier grenadier du monde»، ٢٠١٩.\nشاری مۆسیقارە سپییەکان، ٢٠٠٦.\nپێشەوا فەتاح و ھانس ئولریچ مولەر شیوفێ وەریانگێڕاوەتە سەر زمانی ئەڵمانی بەناوی «Die Stadt der weißen Musiker»، ٢٠١٧.\nغەزەلنووس و باغەکانی خەیاڵ، ٢٠٠٨.\nکەریم عەبدولڕەحمان وەریگێڕاوەتە سەر زمانی ئینگلیزی بەناوی «I Stared at the Night of the City»، ٢٠١٦\nکۆشکی باڵندە غەمگینەکان، ٢٠٠٩.\nبەسام مستەفا وەریگێڕاوەتە سەر شێوەزاری کورمانجی بەناوی «Qesra Balindeyên Xemgîn»، ٢٠١٧.\nجەمشید خانی مامم کە ھەمیشە با لەگەڵ خۆیدا دەیبرد، ٢٠١٠.\nبەسام مستەفا وەریگێڕاوەتە سەر شێوەزاری کورمانجی بەناوی «Apê min Cemşîd xan kû hertim bê ew li ber xwe dibir»، ٢٠١٢.\nمەریوان ھەڵەبجەیی وەریگێڕاوەتە سەر زمانی فارسی بەناوی «جمشید خان عمویم کە ھمیشە باد او را با خو می برد»، ٢٠١٦.\nکەشتیی فریشتەکان – بەرگی یەکەم، ٢٠١٢.\nکەشتیی فریشتەکان – بەرگی دووەم، ٢٠١٣.\nھەورەکانی دانیال، ٢٠١٥.\nکەشتیی فریشتەکان – بەرگی سێیەم، ٢٠١٧.\nدەریاس و لاشەکان، ٢٠١٩.\nداگیرکردنی تاریکی، ٢٠٢٠.\nوەڵام لە ڕۆژگاری ونبوونی پرسیاردا، ١٣ چاوپێکەوتن لەگەڵ نووسەر، ٢٠١٣.\nئیمان و جەنگاوەرانی، ٢٠٠٤.\nخوێنەری کوشندە، ٢٠٠٥.\nسێوی سێھەم، ٢٠٠٩\nچێژی مەرگدۆستی، ٢٠١١.\nلە دیارەوە بۆ نادیار، ٢٠١١.\nوەک باڵندەی ناو جەنگەڵە ترسناکەکان، ٢٠١٢.\nئاوڕەکەی ئۆرفیۆس، ٢٠١٤.\nنەرسیسی کوژراو، ٢٠١٥.\nڕەخنە لە عەقڵی فاشیستی، ٢٠١٥.\nجوانییەکانی ناڕێکی، ٢٠١٥.\nیادەوەری و زەمەن، ٢٠١٥.\nخۆرھەڵات و لەبیرکراوەکانی، دەربارەی ڕۆمانی دەریاس و لاشەکان، ٢٠١٩.\nدوا خەندەی دیکتاتۆر، ٢٠٢٠.\nستایشی من بۆ دەسەڵاتداران\nئێوە گەلەک شۆخن، بەیانیان وەک پاساری ڕیقنە بەسەر حەقیقەتدا دەکەن.\nگەلەک مەزنن، شەوان وەک کوکوختی ڕیقنە بەسەر تریفەدا دەکەن\nئەمە دیاری ئێوەیە؛\nمیللەتێک بە سەد دەست لێتان ڕادەکات،\nنەتەوەیەک ھەزار قاچ قەرز دەکات\nو دەچێتە ناو ھەزار ئاگر و ھەزار باڵ دەخوازێت\nو بە ھەزار نینۆک بە سەرزەمینی ھەزار بێگانەدا دەڕوات،\nمیللەتێک خۆی بە ھەزار ڕەشەبا و ھەزار جەنگەڵ و ھەزار دەریا دەبەخشێت،\nگیرفانەکانی پڕ دەکات لە تووتڕکی ھەموو میللەتانی تر.\nدەنوشتێتەوە بۆ ھەزار دەریاوان و دەلیل و ئەستێرەناسی تر.\nئێوە واتانکرد بۆ یەکەمجار جەھەننەم لە بەھەشت جوانتر بێت.\nدەریایەک خۆڵەمێشتان بۆ داناین و گوتتان ئەمەیە ڕوناکی،\nلمتان بۆ کردینە کاس و گوتتان ئەمەیە شەڕاب،\nشەیتانتان بۆ ڕازاندینەوە و گوتتان ئەمەیە خودا،\nکینەتان دەرخوارداین و گوتتان ئەمەیە ئازادی.\nئێوە واتانکرد بۆ یەکەمجار تاراوگە لە ماڵ جوانتر بێت.\nئەمە خەڵاتی ئێوەیە، میللەتێک لە با دەپاڕێتەوە دەریای لێ نزیک بکاتەوە.\nمیللەتێک قیامەت بەکرێ دەگرێت،\nمەحشەر زەخرەفەدەکات، تابووت دەژمێرێت،\nکفن بەسەر ئێوارەکاندا دابەش دەکات،\nبە تلیاکی ھەموو جەنگێک خۆشنوودە،\nبە حەشیشی ھەموو کینەیەک ڕازییە.\nئێوە واتانکرد بۆ یەکەمجار شەیتان لە خودا جوانتربێت.\n^ ئ ا "لە یادی لە دایکبوونیدا: ئاوڕدانەوەیەکی خێرا لە ژیان و بەرھەمەکانی بەختیار عەلی". جام کوردی. 10ی ئابی 2017. Archived from the original on ١٦ی کانوونی یەکەمی ٢٠١٧. Retrieved ٢٤ی ئابی ٢٠٢١. Check date values in: |access-date=, |date=, |ڕێکەوتی ئەرشیڤ= (help) ١٦ی کانوونی یەکەمی ٢٠١٧ لە وەیبەک مەشین، ئەرشیڤ کراوە.\n^ "54ەمین ساڵیادی لەدایکبوونی نووسەری کورد (بەختیار عەلی)". ژیان. 9ی ئابی 2020. Retrieved ٢٢ی تشرینی یەکەمی ٢٠٢٠. Check date values in: |access-date=, |date= (help) ٢٩ی ئەیلوولی ٢٠٢٠ لە وەیبەک مەشین، ئەرشیڤ کراوە.\n^ "ماڵپەری بەختیار عەلی - ژیاننامە". Archived from the original on ٦ی تەممووزی ٢٠١٨. Retrieved 21-5-2021. Check date values in: |access-date=, |archive-date= (help) ٦ی تەممووزی ٢٠١٨ لە وەیبەک مەشین، ئەرشیڤ کراوە.\n^ ئاراس عەبدوڵڵا. "جەمشید خانی بەختیار عەلی بەرەو ئێران دەفڕێت". didimn.com.\n^ "(داگیرکردنی تاریکی)، نوێترین ڕۆمانی بەختیار عەلی بڵاو کرایەوە". پۆڵەتیک پرێس. 2ی تشرینی دووەمی 2020. Retrieved ٨ی تشرینی دووەمی ٢٠٢٠. Check date values in: |access-date=, |date= (help)\n^ بەختیار عەلی (2019). تا ماتەمی گوڵ... تا خوێنی فریشتە (چوارەم ed.). p. ٣٣٩.\nAhmadzadeh, Hashem (2003). Nation and Novel: A Study of Persian and Kurdish Narrative Discourse. Coronet Books Incorporated. p. 268. doi:10.1017/S1356186303323466. ISBN 9789155455149.\nبەختیار عەلی لە فەیسبووک\nبەختیار عەلی لە ئینستاگرام\nبەختیار عەلی لە تێلێگرام\nوەرگیراو لە «https://ckb.wikipedia.org/w/index.php?title=بەختیار_عەلی&oldid=941794»\nدواجار لە ٢٣:١٢ی ١٧ی نیسانی ٢٠٢٢ دەستکاری کراوە\nئەم پەڕەیە دواجار لە ٢٣:١٢ی ١٧ی نیسانی ٢٠٢٢ نوێ کراوەتەوە.


داعش بەدوای چەكی شیمیایی دایە و شارێكی دیكەی لیبی كونتڕۆڵ كرد – زاگرۆس پۆست\nشه‌ممه 15 ئایار 2021\nماڵەوە / جیهان / داعش بەدوای چەكی شیمیایی دایە و شارێكی دیكەی لیبی كونتڕۆڵ كرد\nداعش بەدوای چەكی شیمیایی دایە و شارێكی دیكەی لیبی كونتڕۆڵ كرد\nشه‌ممه 6 حوزه‌یران 2015\tجیهان, سیاسی, هەواڵ 113 جار خوێنراوه‌ته‌وه\nگرووپی تیرۆریستیی دەوڵەتی ئیسلامی (داعش) شاری هراوە هەڵكەوتوو لە رۆژهەڵاتی وڵاتی لیبی داگیر كردز هاوكات سەرۆك كۆماریی تونس هوشداریدا كە قوربانیی دواتری ئەم گرووپە وڵاتی تونسە. دەوترێ كە داعش لە ئاكامی دەستڕاگەیشتن بە چەكی ئەتۆمیشدایە.\nئەمڕۆ شەممە 16ی مانگی جۆزەردان هەواڵنێریی رۆیتێرز لە راپۆرتێكدا ئاشكرای كرد كە گرووپی “دەوڵەتی ئیسلامی” پێشڕەوییەكانی خۆی لە لیپی پەرەپێداوە و پاش كونتڕۆڵ كردنی ناوچەی سرت، شاری هراوەشی كونتڕۆڵ كردووە.\nرۆیترز دەنووسی: دابەشكردنی لیبی لە نێوان 2 دەوڵەت دۆخێكی نالەباری پێكهێناوە و دەوڵەتی ئیسلامی لەم بارودۆخە بە شێوەیەكی باش كەڵك وەردەگرێت.\nهاوینی ساڵی رابردوو ئیسلامگەراكان “فەجری لیبی” شاری ترابلۆسیان كونتڕڵ كرد. لەوكاتەوە لیبی 2 پارلمان و 2 دەوڵەتی هەیە كە پێكەوە پێشبڕكێ دەكەن.\nئەمەش لەحاڵێكدایە، كە رۆژی رابردوو “جولی بیشاپ” وەزیری دەرەوەی ئوسترالیا سەبارەت بە دەستڕاگەیشتنی “دەوڵەتی ئیسلامی بە چەكی شیمیایی هوشداری دابوو. بە وتەی ناوبراو ئەو گرووپە پێدەچێ كارناسی بواری چەكی شیمیاییان هەیە و لە بەكارهێنانی ئەو جۆرە چەكانەش ترسێكیان نیە.\nبیشاپ وێڕای باس كردن لەوەیكە داعش لە گازی كولیر وەكوو چەك كەڵكی وەرگرتووە، جەختی كردەوە كە: گرووپی داعش یەكێك لە جیددیترین هەڕەشەكانە كە ئێمە ئەمڕۆ دەبێ ئاگامان لێ بێت.\nشەوی چوارشەممە۲۲ی گوڵان۱٤۰۰، هێزەکانی سپای تورکیە لە سنووری چاڵدوران نزیک بە گوندی وەکیل تەقەیان لە …\nهه‌ینی 27 ئایار 2016\t7,022\nیه‌ك شه‌ممه 12 نیسان 2015\t4,304


فڵچەی سڕینی جامی ئۆتۆمبێل لەچییەوە سەریهەڵدا؟ – ئۆتۆمبێل\nسەرەتارێنماییفڵچەی سڕینی جامی ئۆتۆمبێل لەچییەوە سەریهەڵدا؟\nفڵچەی سڕینی جامی ئۆتۆمبێل لەچییەوە سەریهەڵدا؟\nلە بەرواری 2019/08/24 لە 8:20 am\nپێشتر لە ڕێی پێگەی “ئۆتۆمبێل“ەوە ئەوەمان بڵاوكردەوە و كە خانمان لەمیانی داهێنانەكانی بواری پیشەسازی ئۆتۆمبێلدا دەستێكی باڵایان هەبووە و ماری ئەندرسۆنیش یەكێك لەو خانمانە بووە كە بە داهێنەری فڵچەی سڕینی جامی ئۆتۆمبێل ناسراوە.\nئەم خاتوونە كە داهێنانەكەی بۆ سەدەی 20 دەگەڕێتەوە لە كاتی گەشتكردنیدا بۆ یەكێك لە شارەكانی ئەمریكا دەبینێت شۆفێری ئۆتۆمبێلەكەی چەند ماندوو سەغڵەتە بە دەست سڕینی بەفرو بارانی سەر جامی پێشەوەی ئۆتۆمبێلەكەی، ماری ورد دەبێتەوە لە شۆفێرانی دیكە دەبینێت هەمووان گرفتاری ئەو كێشەیەن.\nپاشان بیرۆكەی ئەوەی لا گەڵاڵە دەبێت كە كارێك بۆ ئەم سەرقاڵییە ترسناكەی شۆفێران بدۆزێتەوە و چارەسەری ئەو گرفتەیان بكات.\nماری ئەندرسۆن دەگات بە بیرۆكەیەك، ڕاماڵەرێكی دەستی بە خلۆكەیەكی پەیوەست كراو لە ناو ئۆتۆمبێلدا لەبەردەستی شۆفێر جێگیر دەكات و بۆ ئەو كاتە دەبێتە كارێكی گرنگ و بە بەها بۆ شۆفێران.\nداهێنانەكەی ماری تا دێت خواستی لەسەر پەیدا دەبێت و ڕەواجێكی باشی ئەبێت و كۆمپانیاكانی ئەو سەردەمە داوای لێ دەكەن سوود لە بیرۆكەكەی وەربگرن.\nساڵی 1903 ئەم خانمە بیرۆكەكەی بە ناوی خۆیەوە تۆمار دەكات كە داهێنانی خۆیەتی، پاشان چەند كۆمپانیایەكی بەرهەمهێن داوای كڕینەوەی بیرۆكەكەی لێ دەكەن.\nتا ساڵی 1920 ئەم بیرۆكەیەی ماری لەگەڵ هەڵكشانی داهێنانەكانی جیهانی پیشەسازی ئۆتۆمبێل بەردەوام دەبێت و لە ڕێیەوە سامانێكی زۆر پێكەوە دەنێت، لەم ساڵەوە ماری ڕێڕەوی كاركردنی بەرەو سەرمایەگوزاری لە بواری نیشتەجێكردن دەگۆڕێت.\nشارلۆت برید گۆد، دوای ماری بە پەرە پێدەری فڵچەی جامی ئۆتۆمبێل دەناسرێت، ئەم داهێنەرە كارەكەی ماری لە بەكارهێنانی دەستییەوە بۆ كارەبایی گۆڕی و تا ئێستاش ئەو داهێنانە لە خزمەتكردن بەردەوامە.\nجامی دواوەی ئۆتۆمبێل بۆ هەمووی دانادرێتەوە؟\nچۆن بزانیت دەرگای تانكی بەنزینەكەت لە چ لایەكی ئۆتۆمبێلەكەتدایە؟


فۆڕمی تۆمارکردنی بابەت | هەپەگە دەربارەی چالاکییەکانی گەریلا و هێرشە ئاسمانییەکانی تورکیا ڕاگەیەندراوێکی بڵاوکردەوە 18-06-2018\nناوەندی ڕاگەیاندنی هێزەکانی پاراستنی گەل - #هەپەگە# دەربارەی چالاکییەکانی گەریلا لە #جۆلەمێرگ# و هێرشەئاسمانییەکانی سوپای تورکیای داگیرکەر دژ بە هەرێمەکانی پاراستنی مەدیا، ڕاگەیەندراوێکی بڵاوکردەوە. لە ڕاگەیەندراوەکەدا هاتووە سوپای تورکیای داگیرکەر هێرشێکی ئاسمانیی بەرفرەوانی کردووەتە سەر هەرێمەکانی پاراستنی مەدیا، بەڵام هێزەکانی گەریلا هیچ زیانێکیان پێنەگەیشتووە. ڕاگەیەندراوی هەپەگە: لە چوارچێوەی هەڵمەتی شۆڕشگێڕیی شەهید ئاگری و شەهید پیرۆزدا، هێزەکانمان لە جۆلەمێرگ دژی سوپای کۆماری تورکیای داگیرکەر چەند چالاکییەکیان ئەنجامدان. زانیاری بەرفرەوان لەوبارەیەوە: چالاکییەکانی جۆلەمێرگ 16ی حوزەیران\_26ی جۆزەردان کاتژمێر 23:30 هێزەکانمان هێرشیان کردە سەر گردی خەرەگۆلێی ناوچەی چەلێ و گورزی توندیان لە سەنگەرەکانی دوژمن دا. ژمارەی سەربازە کوژراو و بریندارەکان ڕوون نەبوویەوە. 17ی حوزەیران\_27ی جۆزەردان کاتژمێر 18 هێزەکانی یەژا ستار (یەکینەکانی ژنی ئازاد) هێرشیان کردە سەر هێزەکانی دوژمن لەسەر گردێک کە ئەرکیان پاراستنی ئەمنیەتی سەربازگەی بازەلێی ناوچەی شەمزینان بوو. لە 3 قۆڵەوە دەستڕێژیی گولە لە سەنگەر و شوێنی حەوانەوەی دوژمن کرا. ژمارەی سەربازە کوژراو و بریندارەکانی ئەم چالاکییە ڕوون نەبووەتەوە. هێزەکانی داگیرکەر لە دوای چالاکییەکە بە ئۆبوس و هاوەن بۆمبارانی هەرێمەکەیان کرد. هێرشی ئاسمانی فڕۆکە جەنگییەکانی سوپای کۆماری تورکیای داگیرکەر ڕۆژی 16ی حوزەیران\_26ی جۆزەردان کاتژمێر 23 دەوروبەری گوندی چەمچۆی هەرێمی زاپی سەر بە هەرێمەکانی پاراستنی مەدیا، دوانیوەڕۆی 17ی حوزەیران\_27ی جۆزەردان-یش مەیدانی ئادلبەگی هەرێمی ئاڤاشینیان بۆردومان کرد. بەهۆی بۆردومانەکە زیان بە گەنم و ڕەزی گوندنشینانی دەوروبەری گوندی چەمچۆ گەیشت. لەم هێرشە بەرفرەوانانەدا لە دژی هەرێمەکانی پاراستنی مەدیا، هێزەکانی گەریلا هیچ زیانێکیان پێنەگەیشتووە. دەوڵەتی کۆماری تورکیای داگیرکەر هەمیشە قەندیل لە ڕۆژەڤدا دەهێڵێتەوە و لە چوارچێوەی پڕوپاگەندەی شەڕی تایبەتدا، لە ڕێی مێدیای لایەنگری خۆی بانگەشەی ئەوە دەکات کە گوایە گەریلا زیانی پێگەیشتووە. هەواڵی لەم شێوەیە ڕاست نین. ئه و داگیرکەرانە کە هەموو ڕۆژێک بە دەستی گەریلاکانی ئێمە گورزی توندیان لێ دەدرێت، هەوڵ دەدەن لە ڕێی هەواڵی درۆ کوژراوەکانی خۆیان لە کۆمەڵگەی تورکیا بشارنەوە و بارودۆخی شکستی خۆیان بشارنەوە. دەسەڵاتدارەتیی ئاکەپە - مەهەپە کە لە بواری شەڕ شکست دێنێت و ناگاتە ئامانجی خۆی، لە ڕێی پڕوپاگەندەی شەڕی تایبەت هەوڵ دەدات خۆی بە سەرکەوتوو پیشان بدات. بزووتنەوەی ئێمە، بزووتنەوەیەکی ڕاشکاوە و هەموو ئه و ڕووداوانەی لە شەڕدا ڕوودەدەن، وەکو خۆی بۆ ڕای گشتی ئاشکرایان دەکات. با گەلەکەمان بە هەواڵە درۆکانی دەسەڵاتدارەتیی فاشیستی ئاکەپە - مەهەپە هەڵنەخەڵەتێ. #18-06-2018#


ئاژانسی هەواڵی رۆیتەرز بڵاویکردەوە، ئێوارەی دوێنێ دووشەممە لە پێنجەمین گەرێدا لەسەر یەک دراوی ئەلیکترۆنی بتکۆین بەشێوەیەکی بەرچاو لە بازاڕەکانی جیهاندا بەهاکەی دابەزی و یەک دراو بە ٣٠ هەزار و ٣٣١ دۆلار و ٢٨ سەنت مامەڵەی پێوەکرا.\nئاماژەی بەوەشداوە، لە نوێترین نرخیشیدا لە نێوان هەڵکشان و داکشانی بەهاکەیدا، دواجار نرخی یەک بتکۆین لە ٣٠ هەزار و٧٢٤ دۆلار جێگیر بوو، بەمەش بەڕێژەی ٩.٨٪ بەهاکەی لەدەستداوە.\nئاژانسی رۆیتەرز ئەوەشی خستووەتەڕوو، ئەمەش نزمترین ئاستە کە دراوی ئەلیکترۆنی بتکۆین لە سەرەتای ٢٠٢١ەوە تا ئێستا تۆماری کردبێت.\nپێشتر، دراوی ئەلیکترۆنی بتکۆین لەسەرەتای مانگی ئایاری ئەمساڵەوە نیوەی بەهاکەی لەدەستدا دوای ئەوەی بەرزترین ئاستی خۆی تۆمار کردبوو و نرخی هەر دراوێک گەیشتبووە ٦٩ هەزار دۆلار لەمانگی تشرینی دووەمی ٢٠٢١دا.\nهەروەها، دراوی ئەلیکترۆنی ئیسیر کە دووەم گەورەترین دراوە لە جیهاندا بەهاکەی دابەزی و لە ئێستادا نرخی هەر دراوێک بە دوو هەزار و ٢٤٥ دۆلار مامەڵەی پێوە دەکرێت و ئەمەش نزمترین ئاستە لە سەرەتای کانونی دووەمی ئەمساڵەوە تۆماری کردبێت.


با ڕاستی بكەینەوە! - پەرەگراف\nبا ڕاستی بكەینەوە!\n- جاران منع تجولی حزبی بەعس هەبوو. ناچاربووی لە ماڵەوە بمێنیتەوە، چوونە دەرەوەت تەحەددا بوو! ئێستا منع تجولی حكومەتی هەرێمە، بۆ پارێزگارییە لە توشبوون بە نەخۆشی، چوونە دەرەوەت لاموبالاتییە!\n- جاران كە دەیانگوت پەروەردە، واتزانی تەنها باسی ژیانی قوتابخانەی سەرەتایی دەكات! ئێستا بزانە كە باسی پەروەردە كرا باسی مامەڵەی تەندروستە لە سیاسەت و میدیا و كەسابەت و ئایین و ژیان هەر هەمووی!\n- جاران كە باسی ئەخلاق ئەكرا، وای تێدەگەشتی مەبەستی پەیوەندی نامەشروعی نێوان دوو كەسە! ئێستا بزانە ئەخلاق هەموو نائاكارییەكە كە بەڕێزت لێتدەوەشێتەوە لە مامەڵە و هەڵسوكەوت و هەستان و دانیشتنت!\n- جاران قسە لەسەر سێكس بڤەبوو، چونكە پێت وابوو یەكسەر زینایە و كابرا پێی كافر بووە و لە دین پێی دەرچووە! ئێستا ئاسانترە لێی بكۆڵەوە، بزانە راستە؟ بیرت بخەمەوە، تۆمەتی سێكسی درایە پاڵ عائیشەی دایكی ئیمانداران (د.خ) ئەزانی، ئەگەر ئایەت نەهاتایەتە خوارەوە وەزعەكە زۆر خراپ بوو! دەی خۆ ئێستا ئایەت نایەتە خوارەوە، كەواتە تێگەشتنەكە بگۆڕە، ئەگەر روویدابوو، بەڵگەكانیش روون بوون، فۆتۆشۆپ و دەستی تەكنەلۆجیای تیا نەبوو، هێشتا بزانە تێوەگلانی سێكسی كەسی پێ لە دین دەرناچێت، عەیبەیەكی كۆمەڵایەتییە و تاوانێكی نائاكارییە، تاوانباریش سزای خۆی وەردەگرێت، لەودونیا لای خوا لێرەش با بچێتە زیندان، بەڵام ئەزانی ئەوەی تۆ پێی هەڵدەستی و ئەتكی دەكەی تاوانە؟ عەیبەیە؟ گوناهە؟\n- جاران پێت وابوو سیاسەت خەباتە بۆ نەتەوە و میللەت، وابوو، كردتان و كردمان، دەی ئێستا دەرسی سیاسەت بە منداڵەكانت مەڵێرەوە، لەسەر بنەمای سیاسی خزمایەتی مەكە، خوشكەزا و برازاكانت لەبەر سیاسەت بێهیوا مەكە، دابەشبوونەكە ڕابگرە.\n- ئیعلام، دەنگی بێدەنگی و نازی بێنازی و هاواری مەزڵوومیەتی كورد بوو! دەی ئێستا ئەو هەمووە خۆت خەریكی ئیعلام مەكە، لەسەر هەواڵ و بەرنامەكان كۆنترۆڵەكە مەكێشە بە سەری منداڵەكەتدا، شەڕی ناو خێزانەكەت مەنێرەوە!\n- جاران بڕوانامە داهاتوو بوو، مصیر بوو، زەمانەتی ژیان بوو، دەی ئێستا هەموو شت بە بڕوانامە مەپێوە، بڕوانامەكەت هەرچی بێت، ئەگەر خۆت نەبی ناتوانی ئەوەی پێویستە بیكەیت.\nبە دڵنیاییەوە دەڵێم كۆمەڵگە ئێستا پێویستی بە تاكێكی تێگەشتووی، بیركراوەی، خزمەتگوزاری، دڵسۆزە، نەك سیاسییەكیتر و ئیعلامییەكیتر و خاوەن بڕوانامەیەكیتر!\nبا لە پێناو ژیانێكی باشتری خۆمان و خێزان و منداڵەكانمان تێگەشتنەكانمان بگۆڕین. پێشتریش باسملەوەكردووە، زۆر سەختە ئێستا قەناعەت بە گەنجێك بكەی گوێ لە حەسەن زیرەك بگرێ لە كاتێكدا دڵی ئەو و ژیانی ئەو هی سەردەمی نەڤید و شابازە، دەی ئەمە بۆ هەموو بوارەكانیتری ژیانیش راستە، راهێنەرێكی نێودەوڵەتی دەیگوت: "كاتێ فێری تیكتۆك بووم كە زانیم پیربووم و هیچ سودی لێ نابینم"، ئێمە ناتوانین بە باكگراوندە تۆزلەسەرنیشتووەكانمانەوە كاریگەریمان لەسەر ئەم جیلە نوێیە هەبێت، بۆیەش هەم پەروەردە قورسە و هەم ئاراستەكە شێواوە، ئاخر كە بیرم دەكەوێتەوە تا گەورەبووم نەمتوانی پاسكیلێكم هەبێ ئیتر ئێستا چ سودێكی هەیە ئەگەر كارگەی پاسكیلیش دابنێم .. هەموو شتەكان بە وەختی خۆیان، ئەوەی پێویستە لەگەڵی بڕۆین و ئەپدەیتی بكەینەوە و لێی نەترسین شێوازی پەروەردەكردنی كۆمەڵگەیە.\nتێگەشتنی هەڵەی زۆمان هەن، من ناوبەناو هەوڵی خۆم ئەدەم، تۆش هەوڵی خۆت بخەگەڕ.


گوێتان لە "ڵۆڕڵ"ە یان "یانی" | ڕێکخراوەی زانستی فەرهەنگیی هۆژان\nگوڵان ۳۰, ۲۷۱۸ گوڵان ۳۰, ۲۷۱۸ Hojan تەندروستی و زیندەورناسی, زانیاری, هەواڵ و زانیاری 0\nگوێتان لە “ڵۆڕڵ”ە یان “یانی”\nگوێتان لە “ڵۆڕڵ”ە یان “یانی” ؟ بۆچی مێشکی ئێوە تووشی ئەو هەڵە سەیرە دەبێت!\nئەو کەسانەی کە گوێ لەو دەنگە دەگرن بە “لۆڕڵ” یان “یانی” دەیبستن. هەندێک کەس هەر دوو وشەکە دەبیستن، لە یەک کاتدا یەکێک لە وشەکان دەبیستن و کاتێکی تر وشەکەی تر دەبیستن. بەڵام لە ڕاستیدا ئەو دەنگە کام یەک لەو دوو بژاردەیە؟ ئایا هەردووکیانە یان هیچیان؟ ئەو وەهمە لە بیستندا بۆ دروست دەبێت؟\nپڕۆفیسۆر ئاندرو ئاکسێنم لە بەشی دەروونناسی و نەخۆشییەکانی گوێ لە زانکۆی مینیسوتای ئەمریکا دەڵێت: بەپێی لێکداوەنەی زانستی، دەکرێت هەر دوو گرووپەکەی کە “لۆڕڵ” یان “یانی” دەبیستن ڕاست بکەن یان هەردووکیان هەڵە بکەن چون لە ڕاستیدا ئەو دەنگەی تۆمار کراوە هیچ کام لەو دوو ناوە نییە.\nکاتێک کە دەنگێک دەبیستین، ئەگەر مێشک لە نێوان دوو دەنگدا دڕدۆنگ بوو، دەنگێکیان بە شێوەی خۆکار هەڵدەبژێرێت. پڕفیسۆر دەیڤید ئەلایس دەڵێت لێرەدا بە هۆی ئەوەی بڕی وزە و درێژیی ماوەی وتنی وشەکانی “لۆڕڵ” و “یانی” یەکسانە، مێشک تووشی ئەو سەرلێشێوانە دەبێت کە کامیان هەڵبژێرێت.\nئایا لە ڕاستیدا ئەم کێشەیە لە ڕێگەی مێشکەوە دروست دەبێت یان گوێ؟ بەپێی راپۆرتێک کە لە گاردییەندا بڵاو کراوەتەوە، چاوەڕوانیی ئێوە سەبارەت بەوەی کە کام وشەیە دەبیستن کاریگەری هەیە لەسەر ئەوەی کە دەنگەکە بە کام وشەیە ڕاڤە بکەن.\nجیا لەوەی کە چ پەیامێک بە مێشکمان دەگات گوێچکەش کاریگەری لەسەر دروستبوونی ئەم وەهمە هەیە. لارس ڕی لە زانکۆی ماستریختی هۆلەند دەڵێت فریکوێنسیی وتنی “یانی” بەرزترە لە وتنی “لۆڕڵ”. بێژەری دەنگەکان دەتوانن فریکوێنسی بگۆڕن، بۆیە ئەوەی کە کێ بێژەی دەکات کاریگەری دەبێت لەسەر ئەوەی کە چۆن دەنگەکە لێک بدەینەوە.\nهەروەها بیچمی گوێ و تەمەن دەتوانیت کاریگەری ببێت. لەگەڵ هەڵکشانی تەمەن. توانایی بیستنی دەنگە بەرزەکان کەم دەبێتەوە بۆیە ئەوانەی کە تەمەنیان زیاترە ڕەنگە “لۆڕڵ” ببیستنن! بەم پێوەرە ئێوە لاو دەرچوون یان بەتەمەن؟!\nفۆرمەنت ئاماژە بەو فریکوێنسییانە دەکات کە زۆرترین وزە لە کاتی سازبوونی دەنگێکدا دەگوێزنەوە و پەیوەندییان بە بەشە جیاجیاکانی کۆئەندامی ئاخاوتنی کەسەکان هەیە. کاتێک کەسێکی ئاسایی قسە دەکات سێ فۆرمەنت بوونی هەیە، بەڵام لەم دەنگەدا زیاتر لە سێ فۆرمەنت هەیە بۆیە ئەگەری ئەوە هەیە کە سازکەرێکی ئاخاوتن ئەم دەنگەی دروست کردبێت.\nVocal tract کۆئەندامی ئاخاوتن\nSpeech synthesizer سازکەری ئاخاوتن


https://1baiser.com لە چاوەڕوانیی فریادڕەسێکدا |\nHome بیروڕا لە چاوەڕوانیی فریادڕەسێکدا\nھەموو بە دوای فریادڕەسدا دەگەڕێن. ھەموو دەخوازن کەسێک لە جیاتی ھەموان بیر بکاتەوە و سیاسەت بکات و پێشەوایی تاقی بکاتەوە، بەڵام وەک چاوەڕوانیی گۆدۆی بێکێت نە کەس دێت و نە کەس ژیانی تۆ جوانتر دەکات ئەگەر خۆت بەو کارە ھەڵنەستیت و لانیکەم خۆت بێئومێد نەکەی لەوەی کە کەسی تر لەوێ نییە تا بێت و دۆخی خراپی تۆ چاک بکاتەوە.\nکەس توانای دەستکاریکردنی ژیانی تۆی نییە. ئەوە خۆتی دەتوانی ژیانی خۆت و قبووڵکردن و ڕازیبوونت بە بەشی خۆت دیاری بکەیت. ڕۆیشتن و ھاتنەوەی ھیچ سەرکردەیەک و گەڕانەوەی ھیچ فیگەرێکی سیاسی ناتوانێت سانتیمەترێک لە ژیانی خۆت بگۆڕێت ئەگەر خۆت ئامادە نەکردبێت بۆ ماڵئاواییکردن لە دۆخێکی دیاریکراو کە قبووڵت نییە.\nزۆر بوون ئەوانەی کە ڕۆیشتن و گەڕانەوە، زۆر بوون ئەوانەی لە ژیانتدا چاوەڕوانیی گەورەت لێیان ھەبوو، دواجار ئەوەی نەگەڕایەوە خۆشبەختی بوو، ئەوەی نەگەڕایەوە و ڕۆیشت ئەو مژدانە بوو کە ماوەیەکی زۆر لە لێوی سەرکردەکانەوە دەبارین و تۆش خەونی ئاڵتوونیت پێیانەوە دەبینی.\nساموێل بێکێت لە ״لە چاوەڕوانیی گۆدۆدا״ دەڵێت : Nothing to be done ھیچ ناکرێت. بەڵێ دڵنیا بە ئەگەر تۆ تەنیا لە چاوەڕوانیی گەڕانەوەی کەسێکدا بیت نە کەس دێت و نە ھیچ ڕوو دەدات.\nمرۆڤی بچووک چاوەڕێی ئەوەیە کەسێک دەستی بگرێـت، ئەوەی چاوەڕێی ئەوەیە کەسێک دەستی بگرێـت دەبێت ھەمیشە لە چاوەڕوانیدا بمێنێتەوە، ئەوەی لە چاوەڕوانیدا مایەوە ھەمیشە تەماشای ڕووناکییەکی دوور دەکات کە بێت و دەوروبەری ڕووناک بکاتەوە، بێئاگا لەوەی ئەوەی دەتوانێت ڕووناکی بێنێت دەستەکانی خۆیەتی نەک دەستی کەسێکی تر.\nکەس ناتوانێت ڕێگر بێت لە کۆیلەبوونت ئەگەر خۆت لەو عەقڵە خورافییە قوتار نەکەی کە کەسێک ڕێبەریت بکات، ئەوە خۆتی قەفەزێکی وەھمیت بۆ خۆت درووست کردووە و چاوەڕێی کەسێک بێت بە تەورێکەوە ڕزگارت بکات و قەفەزەکەت بشکێنێت.\nڕەیان ھۆڵیدای لە کتێبی متمانەم پێ بکە، من درۆ دەکەم Trust me I am lying، لەسەر ئەم درۆی ئۆرگانیزەکراوە دەدوێت، درۆیەک کە ھەمیشە گوێمان لێ دەبێت و خۆمان بە خۆمان دەڵێین ئەی ئەگەر ڕاست بوو. تۆ خۆت لەمێژە باوەڕ بە درۆ دەکەی، کەس ناتوانێت ڕاستیت بۆ داگرێت ئەگەر خۆت باوەڕت بە درۆ کردبێت و گوێچکەت زۆر بە ئاسایی درووشمە درۆینەکانی پێدا تێپەڕی بێت.\nماوەیەکی زۆر کاتت کوشت بە دیار قیڕەقیڕی ئەوانی ترەوە، کەچی نە ھوشیار بوویتەوە و نە بە دەنگەدەنگ دنیای تۆ دەستکاری کرا. ماوەیەکی زۆر نووستی چونکە پێت وا بوو کەسانی تر دێن بەھەشتت بۆ دەھێنن.\nدەبێ ئەوە بزانیت، بەتەنیا خۆت ڕزگارکەری خۆتی، ئەوانی تر زۆر لەوە بچووکترن ڕزگارت بکەن. تۆی مرۆڤ کاتێک دەتوانیت لە قەفەزی ناخی خۆت ڕزگارت بێت، کە پشت بە خۆت ببەستی نەک ئەوی تر، چ حیکمەتێکی تێدایە کەسێک بێت و پێشەوایەتیت بکات؟ لە کێ جیاوازی کە ھەموو بە دوای فریادڕەسێکدا بگەڕێن؟ ئیتر من نازانم جیاوازییەکان لە چیدان کە ھەر گرووپە و پێشەوایەتییەکی ھەبێت؟ ئەسڵەن کەسێک لە جیاتی تۆ بیر بکاتەوە، لە جیاتی تۆ پێشەوایەتی بکات، تۆ زیادەیت و بە خۆت نازانیت.\nنە کەس ڕۆیشتووە و نە کەس دەگەڕێتەوە، ئەوە خۆتی دەتوانی ژیانی خۆت دەستکاری بکەی نەک ئەوی تر.


پێشمەرگەیەکی دێرین و کەمئەندامی حیزبی دێموکرات کۆچی دوایی کرد\n11:16 - 28 سەرماوەز 2718\nکوردستان میدیا: "مەنسوور پیرۆتی"، پێشمەرگەیەکی دێرین و کەمئەندامی حیزبی دێموکراتی کوردستانی ئێران، لە وڵاتی سوئید ماڵاوایی لە ژیان کرد.\nکۆمیتەی گشتیی حیزبی دێموکراتی کوردستانی ئێران، بەداخ و کەسەرێکی زۆرەوە ڕادەگەیەنێت، کە کاک "مەنسوور پیرۆتی"، ئەندامی لەمێژینەی حیزبەکەمان، بۆ هەمیشە چاوەکانی لەسەر یەک نا و ماڵاوایی لە بنەماڵە و هاوڕێ و هاوسەنگەرانی کرد.\nکاک مەنسوور یەکێک لەو پێشمەرگە ئازا و بەجەرگەکانی حیزبی دێموکرات بوو، کە سەرەڕای دووری لە وڵات و کەمئەندامبوونی لە ڕیزی شۆڕشدا لە هەموو کۆڕ و کۆبوونەوەکانی حیزبی دێموکراتی کوردستانی ئێراندا بەشداریی چالاکانەی دەکرد.\nکۆمیتەی گشتیی حیزبی دێموکراتی کوردستانی ئێران لە سوئید، وێڕای بەداخبوونی خۆی بۆ کۆچی دواییی کاک مەنسوور پیرۆتی، سەرەخۆشی لە خێزان، تاقانە کوڕەکەی (سۆران)، خزم و کەسوکاری و هاوسەنگەرانی دەکات و خۆی بە شەریکی خەمیان دەزانێت.\nکاک مەنسووری پیرۆتی ناسراو بە "مەنسوورە چکۆل"، خەڵکی گوندی میرەدێی گەورک، سەر بە شاری سەقز بوو. ناوبراو پێشمەرگەیەکی ئازا و بەناوبانگ بوو و چەند جارێک بریندار بوو بەڵام قەت کۆڵی نەدا.\nئەو پێشمەرگە قارەمانە لە دوایین جاردا، لە مانگی بانەمەڕی ساڵی ٦٣ی هەتاوی، لە هێرشی بەربڵاوی ڕێژیم بۆ گوندی هەرمێدۆڵ لە خۆڕاگرییەکی قارەمانانەدا بەداخەوە بریندار بوو و لەو ساتەوە هەر دوو پێی لە کار کەوت و فەلەج بوو.\nهەر لەو شەڕەدا چەند هاوڕێ دیکەی کاک مەنسوور شەهید و بریندار بوون.\nکاک مەنسوور دواتر لە وڵاتی سوئید نیشتەجێ دەبێت و ماوەی ٣٤ ساڵ لەسەر ویلچێر ژیانی تێپەڕ دەکات و لەو کاتەوە هاوژینی خۆشەویستی (خاتوو هێلێن) پێی ڕاگەیشتووە.\nحیزبی دێموکراتی کوردستانی ئێران، سەرەخۆشی لە بنەماڵە، خزم و کەسوکاری ئەو تێکۆشەرە قارەمانە دەکات و خۆی بە شەریکی خەمیان دەزانێت.


به‌ڤیدیۆ ببینه كه‌ناڵی (ئه‌لعه‌ره‌بیه) ده‌وڵه‌تی سه‌ربه‌خۆی كوردستان راده‌گه‌ینێت - Yeane.Org ماڵپەری یانی\nكه‌ناڵی (ئه‌لعه‌ره‌بیه) ده‌وڵه‌تی سه‌ربه‌خۆی كوردستان راده‌گه‌ینێت\nفه‌رمون سه‌یری ڤیدیۆه‌كه بكه‌ن\nوڵاتی کوردستان له 5پارێزگا پێک دێت .\n5.هه ڵه بجه\nپایته خته که ی .هه ولێره\nژماره ی دانیشتوان .5000000.که س\nروبه ری وڵات.1:2600000.Km.\nسیسته می حوکومرانی .دیموکراسیه\nسه رۆکی وڵات .مه سعودمصطفا بارزانیه .\nئاڵای وڵات. سور.سپی .سه وز .خۆرێکی زه در ،له ناوه راسته که یدا هه یه\nهێزی نیشتیمانی یان سوپا.هێزی پێشمه رگه یه .\nزمانی ره سمی وڵات .کوردی\nوڵاتی کوردستان جگه له کورد هه ندێ که مه نه ته وایه تیتریشی تیدا ئه ژین.\nوه ک(تورکومان،عره ب،کلدان ،ئاشوری .هیتر..\nسه رچاوه ی داهات .نه وت ،کانزاکان.گه شتوگوزار.\nوڵاتی کوردستان دراوسێیه له گه ڵ وڵاتانی\nله باکوره وه .تورکیا\nله باشوره وه .عێراق\nله رۆژ هه ڵاته وه .ئێران\nله رۆژئاواوه .سوریا\nتكایه لایك و شه‌یری بكه‌ن با بگاته ده‌ست عه‌ره‌به شۆڤینیه‌كان


یه‌كێتیی ئه‌وروپا گۆڕانکاری لە پێدانی ڤیزای شنگن دەکات\nیه‌كێتیی ئه‌وروپا بەمەبەستی باشتركردنی مامه‌ڵه‌كردن له‌گه‌ڵ سه‌ردانیكاره یاساییه‌كان و به‌ره‌نگاربوونه‌وه‌ی كۆچبه‌ری نایاسایی، یاسای پێدانی ڤیزای شنگنی هەمواردەکاتەوە.\nهەریەک لە وه‌زیرانی ناوخۆ و دادی وڵاتانی ئه‌ندام له یه‌كێتیی ئه‌وروپا له راگه‌یێندراوێكی هاوبه‌شیدا کە لە ماڵپه‌ڕی فه‌رمیی "شنگن ڤیزا ئینفۆ" بڵاوکراوەتەوە ئاماژەیان بەوەکردوە، ساڵی 2018 پێشنیازی هه‌مواری رێكخستنه‌وه‌ی یاسای پێدانی ڤیزا كراوە، ئه‌گه‌ر بێتوو مانگی داهاتوو پێشنیازه‌كه له په‌رله‌مانی ئه‌وروپا په‌سند بكرێت، به‌شێوه‌یه‌كی هه‌میشه‌یی له‌سه‌ره‌تای ساڵی 2020 ده‌خرێته واری جێبه‌جێكردنه‌وه.\nئەوەشهاتووە، رێکخستنەوەی یاسایی پێدانی ڤیزای شنگن، رێكاره‌كان روونتر ده‌كات بۆ گه‌شتیار و سه‌ردانیكاره یاساییه‌كان.\nله به‌شێكی دیکەی هه‌مواری یاساكه‌دا هاتووه، دەتوانرێت تاوه‌كو شەش مانگ بەر لە گەشتەکان، هاووڵاتیان مامەڵەی وەرگرتنی ڤیزا ئەنجامبدەن. له‌ماوه‌ی 15 رۆژدا واده‌ی چاوپێكه‌وتن دیاری ده‌كرێت. هه‌روه‌ها فۆرمی ئه‌لیكترۆنیش ده‌سته‌به‌ر ده‌كرێت كه گه‌شتیار واژۆی ئه‌لیكترۆنیشی له‌سه‌ر ده‌كات.\nلایخۆشییەوە کۆنسەی یەکێتیی ئەوروپا رەزامەندی نیشانداوە لەسەر بەرزکردنەوەی نرخی ڤیزا لە 60 یۆرۆوه بۆ 80 یۆرۆ. بەو پێیەش ڤیزای گەشتیاریی کە بۆ هاووڵاتییانی زیاتر لە 100 وڵات دەبێت، گۆڕانکاری لە نرخی پێدانی ڤیزاکەدا کراوە و، بۆ ئەو مەبەستەش ئەوانەی مامەڵەی ڤیزای وڵاتانی یەکێتیی ئەوروپا دەکەن، نرخەکەی لە 60 یۆرۆوه بۆ 80 یۆرۆ بەرزکراوەتەوە.\nئه‌م بابه‌ته 1598 جار خوێنراوه‌ته‌وه


کوردیپێدیا - کۆبوونەوەی کۆمەڵە لە پاریس\n📖 کۆبوونەوەی کۆمەڵە لە پاریس | پۆل: کورتەباس | زمانی بابەت: 🏳 کوردیی ناوەڕاست\nکۆبوونەوەی کۆمەڵە لە پاریس\nکۆبوونەوەی پاریس ساڵی 1976\nهاوڕێیانی کۆمەڵە بڕیارمان دا کۆبوونەوەیەک لە پاریس بکەین. ئەوانەی بەشداربووین: 1- فواد مەلا مەحمود، خوا لێی خۆش بێ وەفاتی کرد 2- مستەفا چاوڕەش 3- ئازاد مستەفا خۆشناو 4- ئەحمەد بامەڕنی، کە کۆبوونەوەکەش لە ماڵی ئەوان بوو 5- زاهیر حەمەد خەڵکی کۆیە بوو، بەداخەوە ئەویش پاش گەڕانەوە لەگەڵ ماڵومنداڵی بەر ئەنفال کەوت 6- چیا عەباس 7- فواد حسێن 8- فازڵ تەیب. لە کۆبوونەوەکەدا لەسەر دۆخی کوردستان و یەکێتی قسەی زۆرمان کرد. لە کۆبوونەوەکەدا بۆچوونێک هەبوو، کە با جارێ پەلە نەکەین و لە ڕێکخستنی کۆمەڵەدا به نهێنی ئیش بکەین. من خۆم دژی ئەوە بووم و وتم هاوڕێیان برادەران لە کوردستان هاتوونەتە دەرەوە. خەباتی چەکدارییان دەست پێکردووه، لەگەڵ ئه و هەموو زەختەی لە سەریانه. مانای چی ئێمە لە ئەوروپا بە نهێنی کار بکەین؟ کۆبوونەوەکە بە سەرکەوتنی ڕایەکەی من کۆتایی هات. بڕیارمان دا وەک ڕێکخستنی کۆمەڵە لە چوارچێوەی یەکێتیی نیشتمانیی کوردستاندا بە ئاشکرا ئیش بکەین. دوای ئەوەش بڕیارمان دا لەگەڵ هاوڕێیانی وڵات پەیوەندی دروست بکە ین و لە دەرەوەش لەگەڵ هەموو ئه و جێگەیانەی دەستمان دەیگاتێ لە ئەوروپا، خەریکی کاری ڕێکخستن بین. لە پاریس وێنەیەکم لای بورجی ئیڤڵ گرت. دەستم گرتبوو بە ئاسنەکانییە وه، وتم ئەگەر چوومە وە بۆ وڵات، با شاهید بێ و بڵێن پاریسی دیووە. دوای کۆبوونەوەی پاریس بەرنامەی خۆمان دانا.\n➕ ئەم بابەتە لەلایەن: (زریان سەرچناری)ەوە لە: Oct 18 2018 9:56AM تۆمارکراوە\n✍ ئەم بابەتە بۆ دواجار لەلایەن: (زریان سەرچناری)ەوە لە: Jul 31 2019 12:25PM باشترکراوە\n📷 فایلی وێنە 1.0.1 51 KB Oct 18 2018 9:59AM زریان سەرچناری


به‌رواری دابه‌زاندن: 21/09/2020 : 13:28:17\nبەبۆنەی تێپەڕبوونی پەنجا ساڵ بەسەر دامەزراندنی یەكێتیی زانایانی ئایینی ئیسلامیی كوردستانەوە پیرۆزبایی گەرم لە ئەندامانی مەكتەبی تەنفیزی و ئەنجوومەنی ناوەندی یەكێتیی زانایان و سەرجەم مامۆستایانی ئایینی پیرۆزی ئیسلام لە كوردستان دەكەم.\nپێزانینم هەیە بۆ ڕۆڵی بەرزی مامۆستایانی ئایینی لە قۆناغە جیاجیاكانی ژیانی گەلەكەمان چ لە ڕووی بڵاوكردنەوەی بیروڕای خوداناسی و قووڵتركردنەوەی فەرهەنگی پێكەوەژیان و هەروەها ڕووبەڕووبوونەوەی هزری توندڕۆیی و ئینكار لە ناو خەڵكی كوردستاندا. جگە لەوانەش ڕۆڵی مامۆستایان و گەورەزانایانی كوردی ئایینی ئیسلام لە برەودانی هزری نەتەوەیی و نیشتیمانپەروەری و قبووڵنەكردنی ستەمكاری لە مێژووی میللەتەكەماندا بەرچاو و دیارە و لەو ڕێگەیەدا قوربانیشیان داوە.\nهەمیشە و لە گشت قۆناغ و تەحەددیاتەكاندا ئەو چاوەڕوانییە لە یەكێتیی زانایانی ئایینی ئیسلامیی كوردستان و سەرجەم مامۆستایان و گەورەپیاوانی ئایینی كوردستان هەیە كە لە ڕۆڵی پیرۆزی خۆیان بۆ هۆشیاركردنەوەی كۆمەڵگا و بڵاوكردنەوەی فەرهەنگی مرۆڤسالاری و میانڕەوی و قووڵتركردنەوەی هەستی نیشتیمانپەروەری بەردەوام بن.\nلەم یادەدا هیوای سەركەوتن بۆ یەكێتیی زانایانی ئایینی ئیسلامیی كوردستان دەخوازم لە ئەرك وكارەكانیاندا كە لە ژیان و چارەنووسی گەلەكەماندا ئەرك و كاری پیرۆز و كاریگەرن.\n21ـی ئەیلوولی 2020\nژماره‌ی سه‌ردان : 7383989


دەنگی ئەمەریکا زانیاری ورد لەسەر دەست درێژیکردنە سەر ژنەکەی کەرکوک بڵاودەکاتەوە\nدەستدرێژیکردنە سەر ژنێکی کەم ئەندامی دانیشتووی ناحیەی پردێی سەر بە شاری کەرکوک و تۆمارکردنی گرتەی ڤیدیۆیی دەستدرێژیکردنەکە لەلایەن دەستدرێژیکارەکانەوە، دەنگدانەوەیەکی گەورەی دروستکردووە، بەرپرسانی هەرێم داوای لێکۆڵینەوە دەکەن و حکومەتی عێراقیش لیژنەی بۆ پێکهێناوە.\nبەپێی بەدواداچوونێکی دەنگی ئەمەریکا، ئەو ژنەی دەستدرێژیکراوەتە سەر کوردە و باری دەروونی تەواو نییە، تەمەنی لەنێوان 40 بۆ 45 ساڵیدایە، بەڵام هاوسەرەکەی تورکمانە و تەمەنی سەرووی 65 ساڵە، کە هاوسەرەکەشی لەڕووی جەستەییەوە کەم ئەندامە و خاوەنی منداڵێکن.\nزانیاریەکان ئاماژەبەوەش دەکەن، ئەو دوو کەسەی دەست درێژیان کردۆتە سەر ژنەکە، یەکێکیان پۆلیسە و پێشتر لەسەر دۆسیەی ئەخلاقی سزادراوە و لە دەوام دوور خراوەتەوە، بەڵام ماوەیەک لەمەوبەر جارێکی تر دەست بەکاربووەتەوە، هەروەها کەسی دووەمیشیان تورکمانە، گەرچی باس لەوەدەکرێت کارمەندی حەشدی شەعبی بێت، بەڵام ئەو هێزە ڕەتیدەکاتەوە پەیوەندی بەوانەوە هەبێت.\nسرود ئەحمەد سەرۆکی کۆمەڵەی ئەمەلی عێراقی لەکەرکوک، کە رێکخراوەکەی تایبەتە بە هاوکاریکردن و بەدواداچوون کردن بۆ کێشەکانی ژنان، بەدەنگی ئەمەریکای وت"ژنەکە باری دەروونی تەواو نیە، دوو مانگە خۆی نەشۆردووە، تەنانەت هەندێکجار، پیسایش دەکاتە ژوورەکەی خۆی."\nوتیشی"هاوسەری ژنەکەش لەڕووی جەستەییەوە کەم ئەندام و مەشروب خۆرە، خەڵکی نەفس نزم دەباتە ماڵەوە، سەرخۆشی دەکەن و دەستدرێژیش دەکەنە سەر ژنەکەی."\nدوای دەرکردنی ژمارەیەک ڕاگەیەنراو و بەیاننامە لەلایەن بەرپرسانی باڵای هەرێمەوە، حکومەتی عێراق لیژنەی لێکۆڵینەوەی بۆ ڕووداوەکە پێکهێناوە، دۆسیەی تۆمەتبارەکان ڕەوانەی کەرکوک کراون و دوو دەستدرێژیکارەش لە پردێوە براون بۆ شاری کەرکوک.\nبەپێی وتەی سەعد حەربیە، فەرماندەی ئۆپەراسیۆنەکانی کەرکوک، هاوسەری ژنەکە سکاڵای تۆمارکردووە، بۆیە دەزگا ئەمنیەکان تۆمەتبارەکانیان دەستگیرکردووە و لەئێستادا لەژێر لێکۆڵینەوەدان.\nهاوکات جەمال شکور یەکێک لە نوێنەرانی کەرکوک لەپەرلەمانی عێراق کە بۆ چاودێری کردنی دۆسیەکە لەسەر خەتە، بەدەنگی ئەمەریکا وت"دوو تۆمەتبارەکە بەپێی مادەی ژمارە 393 کە تایبەتە بە دەستدرێژی ڕاگیراون."\nوتیشی"ژنەکە کوردە و باری دەروونی تەواو نیە، پیاوەکەش تورکمانە و ئەندامە، باری داراییان زۆر خراپە."\nجەختیشیکردەوە"بەرپرسانی کورد کە هاتوونەتە سەر خەت، وەکو مەسەلەیەکی ئینسانی لە دۆسیەکەیان ڕوانیووە، نەک وەکو مەسەلەیەکی نەتەوەیی."\nزانیاریەکان ئاماژەبەوەش دەکەن، ماڵی ژنەکە پێشتر لەناحیەی لەیلان بووە، بەڵام بەشێک لەدانیشتوانی ناحیەکە سکاڵایان تۆمارکردووە و داوای گواستنەوەیان کردوون، دواتر ماڵیان بۆ پردێ گواستووەتەوە.\nگومان دەکرێت ژمارەی دەستدرێژیکارەکان زیاتربێت لەو دوو کەسە، بەڵام هۆکاری تێوەگلانی دوو کەسەکە، پەیوەندی بەو گرتە ڤیدیۆییەوە هەیە، خۆیان تۆماریان کردووە و بڵاویان کردۆتەوە، کەبووە هۆی گەورەبوونەوەی دۆسیەکە.\nجوان حەسەن ئەندامی لیژنەی مافی مرۆڤی ئەنجومەنی پارێزگای کەرکوک، بەدەنگی ئەمەریکای وت"ئەو دوو تۆمەتبارە ڕەنگە بۆ خۆ دەرخستن گرتەی ڤیدیۆیی دەست درێژیکردنە سەر ژنەکەیان تۆمار کردبێت."\nوتیشی"گرتە ڤیدیۆییەکە بووەتە بەڵگە لەسەریان، ئەگینا ڕەنگە ژمارەی دەستدرێژیکارەکان زیاتر بێت."\nرێکخراوەکانی ژنان لەکەرکوک، هۆشداری دەدەن لەوەی کە ژیانی خێزانی لەتەواوی ناوچە کێشەلەسەرەکان بەهۆی گرفتی دارایی و شوێنەوارەکانی جەنگ لە مەترسیدایە، بۆیە داوای هەماهەنگی لەحکومەتی عێراق و هەرێم دەکەن.


یەکەم رۆژی رێپێوانە درێژ مەوداکەى گەنجانی کورد بۆ ئازادیی ئۆجالان لە ئەڵمانیا کۆتایی پێهات – Nûçe Ciwan\nin تەواوی هەواڵەکان, چالاکی, ژنانی گەنج, گشتی, گەنجانی جيهان, گەنجانی کوردستان\nگەنجانی کورد دوێنێ لە شاری هانۆڤەری ئەڵمانیا کۆبوونەوە و بۆ ئازادیی عەبدوڵا ئۆجالان رێبەری گەلی کورد و ئیدانەکردنی پیلانگێڕیی نێونەتەوەیی دەستیان بە رێپێوانکرد. رۆژی یەکەمی رێپێوانە درێژ مەوداکەیان لە ئێوارەدا لە شاری لێهرت کۆتایی پێهات.\nلە ئەڵمانیا، فەرەنسا، نەمسا، سوید، هۆڵەندا، ئیسپانیا، بەریتانیا و سویسراوە زیاتر لە ٢٥٠ گەنج کۆبوونەتەوە و هاتوون بۆ بەشداریکردن لە رێپێوانە درێژ مەوداکەدا. رێپێوانەکە بە وتنەوەى دروشمی ‘ئازادی بۆ رێبەر ئاپۆ و پێکەوە راپەڕین’ رێکخراوە.\nچالاکییەکە لە گەڕەکی ستینتۆری شاری هانۆڤەر، واتە لەو شوێنەوە دەستیپێکرد، کە ساڵی ١٩٩٤ حەلیم دەنەری گەنجی کورد لە کاتی هەڵواسیونی پۆستەرێکی ئۆجالان دا بە دەستی پۆلیسی ئەڵمانیا شەهیدا کرا. چالاکوانان لە یەکەم رۆژی چالاکییەکەیاندا بە درێژایی ٢٠ کیلۆمەتر رێپێوانیان ئەنجامدا.\nچالاکوانەکان هێلەکی سەوز، سوور و زەردیان لە بەرکردووە و لە رووی پێشەوەی هێلەکەکە نووسراوە ‘کۆتاییەکەى شکۆمەندانە دەبێت’، کە ئەوەش وتەى چیاگەر فەرماندەی ئەفسانەیی بەرخودانی خۆبەڕێوەبەریی ناوچەى سووری ئامەد بوو. لە رووی دواوەی هێلەکەکەش نووسراوە ‘ئازادی بۆ رێبەر ئاپۆ و پێکەوە راپەڕین’ نووسراوە.\nلە رێپێوانەکەدا لەسەر پۆستەرەکانیش دروشمەکانی ‘ئازادی بۆ ئۆجالان و پێکەوە راپەڕین’، ‘حەفتانین بۆ داگیرکەران دەبێتە گۆڕستان’، ‘هەموو شوێنێک حەفتانینە، پێکەوە راپەڕین’ لەلایەن چالاکوانانەوە بەرزکراونەتەوە. هەروەها گۆرانی و سرودەکانى بەرخودانی حەفتانین دەڵێنەوە.\nلە رێپێوانەکەدا دروشمەکانی ‘بژی بەرخودانی حەفتانین’، ‘بژی پشتیوانیی نێونەتەوەیی’، ‘کوردستان دەبێتە گۆڕستانی فاشیزم’، ‘ژن، ژیان، ئازادی’ ، ‘بێ سەرۆک ژیان نابێت’ دەوترانەوە و سەرباری بارانبارینیش بە جۆش و ورە و حەماسەوتەوە بەردەوامبوون لە وتنەوەى دروشمەکان و سرودەکان و رێپێوانەکەیان.\nرێپێوەران لە لێهرت لە هۆڵێکدا کۆبوونەوە و دوای پشووی نان و چا، هەڵسەنگاندنیان بۆ ئەو رۆژەى چالاکییەکەیان کرد. هەروەها بۆ پلانسازیی رۆژانی دیکەى رێپێوانەکە لیژنەیەکیان دروستکرد.\n‘دۆزدار حەمۆ جەنگاوەری پێشەنگی پەکەکە لە هێرشێکی ئاسمانیدا شەهید بوو’\nدەوڵەتى تورک لە ٢٤ گوندی بەدلیس ‘قەدەغەکاریی’ هاتوچۆی رایگەیاند\nدەوڵەتى تورک لە ٢٤ گوندی بەدلیس 'قەدەغەکاریی' هاتوچۆی رایگەیاند


بەهار مونزیر: منداڵانی کوردستان بە پلەی یەکەم بەرکەوتەی ئەم قەیران و ئەم بێباکییەی دەسەڵاتن\nی مانگی ده ٠٣, ٢٠١٦\nبارودۆخی ئابوری و تێکرای ئەو قەیرانە سیاسی و کارگێریانەی کە کاریکردۆتە سەر بژێوی ژیانی خەڵک بەگشتی لەهەرێمی کوردستاندا؛ دەرئەنجام سەرباری ناڕەزاییەکان و رەخنەکان و لەتێکڕای ئەو نەهامەتیانە، شارەزایان و رێکخراوەکانی کۆمەڵگەی مەدەنیش هۆشداری دەدەن لەبارەی نەکردنەوەی قوتابخانەکان و پەکخستنی زۆرێک لە کەرتە گشتییەکانی وەک؛ کەرتی خوێندن و پەروەردەو تەندروستی، ئابوری و بەڕێوەبردن.\nئاسۆ جەبار لە دەنگی ئەمریکاوە بۆ شرۆڤەکردنی ئەو پرسە لەگەڵ چالاکوان بەهار مونزیر وتووێژێکی سازکردووە..\nبەهار مونزیر دەڵێت "ئێستا ناڕەزاییەکانی خەڵک و نیگەرانییەکانی خەڵک زیادیکردووە، خەڵک لە دەسەڵات و حکومەتی هەرێمی کوردستان نائومێدە". هەروەها "ئێستا خەڵک پشتیوانیەکی زیاتر دەکات لە مامۆستایان".\nسەبارەت بە نەهامەتییەکانی خەڵک بەهار مونزیر دەڵێت"خەڵکانێکی زۆر کرێنشینن، ژیانێکی زۆر قورس بەسەر دەبەن".\nهەروەها دەڵێت "ئەوەی کە جێگەی نیگەرانییە، ئەوەیە منداڵانی کوردستان بە پلەی یەکەم بەرکەوتەی ئەم قەیران و ئەم بێباکییەی دەسەڵاتی حکومەتی هەرێمن، لەکاتێکدا ئەمڕۆ 3 ی مانگی 10 یە تا ئێستا دەرگای قوتابخانەکان نەکراونەتەوە".\nسەبارەت بە حکومەتیش بەهار مونزیر دەڵێت "حکومەت بەتەواوەتی هەڵوەشاوە، بەتەواوەتی دیارە، کە خوێندنگە نەبێ و نەخۆشخانەکان بەشێوەیەک نەبێت کە پێداویستییەکان دابینبکات، باخچەی ساوایان نەبێت، فەرمانگەو بەڕێوبەرایەتییەکان نەبێت، ئەی باشە لەم وڵاتەدا چی بەڕێوە دەبرێت".\nلەڕێی ئەم بەستەرەوە دەتوانن گوێبیستی تەواوی وتووێژەکە ببن.....


پوختەی ڕاگەیەنراوەکانی ئەپڵ: 3 ئایفۆن و کاتژمێرێکی نوێ ڕاگەیەنران – کەی ئای تی ئێن\nئامێرە هەمەجۆرەکان 13, ئه‌یلول 2018\nپوختەی ڕاگەیەنراوەکانی ئەپڵ: 3 ئایفۆن و کاتژمێرێکی نوێ ڕاگەیەنران\nدوێنێ بەرواری ١٢-٩ کۆمپانیای ئەپڵ کۆنگرەی گرنگی خۆی سازدا. تێیدا چەند ئایفۆنێکی نوێی نمایشکرد کە ئایفۆنەکانی Xs – Max -Xr بوون. دیارترین نوێکاری کە لەم ئایفۆنانەدا هەبوون، بوونی خێراییەکی لە ڕادەبەدەر بوون چونکە پڕۆسێسەری A12ـیان لەسەر کار دەکات. هەروەها کامێرایەکی زیرەکییان لەسەر جێگیرکراوە کە ئەمجارەیان دەتوانن لە شوێنی ڕووناکی بەرز باشترین وێنەی خۆیان پێشکەش بکەن. لێرەوە زانیاری تەواو دەربارەیان بخوێنەوە:\n3 ئایفۆنی نوێ لەلایەن ئەپڵەوە نمایشکران: دەربارەیان بخوێنەوە\nکاتژمێری نوێی Apple Watch Series 4:\nجگە لە ئایفۆن، ئەپڵ کاتژمێری زبجیرەی چوارەمی خۆی ڕاگەیاند. دیزاینێکی نوێی هەیە و لە کاتژمێرەکانی دیکە گەورەترە. دیزاینی لایەکان چەماوەیە و هەستەوەرەکانی پێوانی دڵ و پێوانەکانی دیکەی باشترکراوە و ڕۆژانە چالاکییەکانت بە شێوەیەکی خۆکارانە دەپێوێت و تۆمار دەکات. ئەمجارە ڕووکاری سیستەمی کاتژمێرەکە زۆرترین زانیاری تێدا کۆبووەتەوە کە هەر پەنجەرەیەک زانیاری جیای تێدایە کە بەکارهێنەر دواناخات.\nهەڵگری پڕۆسێسەری نوێی S4 کە بە تەواوی لە سلیکۆن پێکهاتووە\nجگە لەوەی بەم کاتژمێرە هەمیشە لە پەیوەندیدا دەمێنیتەوە. دەتوانیت تەلەفۆن بکەیت و نامە بنێریت چونکە تۆڕی پەیوەندی سەربەخۆی تێدا جێگیرە و سیم کارد لە خۆ دەگرێت. ئەوەشی دەربارەی تایبەتمەندییەکانی دیکەیە، بوونی بڵندگۆیەکی بەهێزە کە ٥٠٪ لە نەوەی پێش خۆی دەنگی بەرزترە.\nنرخی لە ٤٠٠ دۆلارەوە دەست پێدەکات.\nتاگەکان ئەپڵ کاتژمێری ئەپڵ هەواڵ


ئەمریکا بۆ کشانەوەی سەربازانی خۆی لە عێراق جیدی نییە - Mehr News Agency\nAP ١٤٠٠ Mordad ٣ ١٣:٢٢\nNews Code 38361\nفەرماندەی حەشدی شەعبی:\nیەکێک لە فەرماندەکانی حەشدی شەعبی ڕایگەیاند: ئەمریکا بۆ کشانەوەی سەربازانی خۆی لە عێراق جیدی نییە.\nبە ڕاپۆرتی ئاژانسی هەواڵی مێهر لە مەعلوومە، قاسم کەریتی لە فەرماندەکانی حەشدی شەعبی لە لێدوانێکدا جەختی کرد کە ئەمریکییەکان بۆ کشانەوەی هێزەکانی لە خاکی عێراق جیدی نییە.\nبە گوێرەی ئەم ڕاپۆرتە، ئەو فەرماندەیەی حەشدی شەعبیە لە درێژەدا زیادی کرد: ئەمریکییەکان ئێستاکە لە عێراقدان و پاگەندەکان سەبارەت بە کەم کردنەوەی هێزەکانیان درۆیەکی گەورە دێتە ئەژمار.\nناوبراو درێژەی دا: کامیرا گەرماییەکانی دامەزراو لە پارێزگای سەلاحەدین شیوەی دابەزاندنی داعشییەکان لە ئەو پارێزگا لەلایەن کپپتەرەکانی ئەمریکای تۆمار کردووە. کەریتی زیادی کرد: ئێمە پێویستمان بە هێزی بیانی لە وڵاتەکەمان نییە و دەتوانین خۆمان بپارێزین.\nڕۆژی ڕابردوو قاسم ئەعرەجی ڕاوێژکاری ئاسایشی نەتەوەیی عێراق وتبووی: عێراق هیچ پێویستییەکی بە هێزەکانی ئەمریکا نییە. لە دانوستان لەگەڵ لایەنی ئەمریکی جەختمان کرد کە پێویستمان بە هیچ هێزێکی بیانیی لە خاکی عێراق نییە.\nجودا لە ئەوە، سەمیر عەبید، شرۆڤەکاری پرسی سیاسی عێراقیش وتوویە: داعش لە دواییەدا لە عێراق چالاک بووەتەوە و لە بەغدا، دیالە، کەرکووک و ناوچەکانی دیکە ئۆپراسیۆنگەلێکی ئەنجام داوە. سەربازانی ئەمریکی بە بیانووی بەرەنگار بوونەوەی داعش لە عێراق ناکشێنەوە.\nلەم دواییەشدا کومیتەی هەماهەنگی گرووپەکانی بەرخۆدانی عێراق بەیاننامەیەکی سەبارەت بە دانوستانە ستراتیژکەکانی ئەو وڵاتە و ئەمریکا دەرکرد. کومیتەی هەماهەنگی گرووپەکانی بەرخۆدان لە ئەو بەیاننامە لەسەر پێویست بوونی چوونە دەرەوەی سەرجەم سەربازانی ئەمریکا لە خاکی عێراق جەختی کردووە. لە ئەو بەیاننامە ڕاگەیێندراوە کە بەرخۆدان ئیزنی بەردەوام بوونی سەربازانی ئەمریکا لە خاکی خۆی نادات.\nکومیتەی هەماهەنگی گرووپەکانی بەرخۆدان هەروەها لە ئەو بەیاننامە ڕایگەیاندووە کە ئەرکی هێزی ئاسمانی ئەمریکا لە عێراق بەرگری لە ئاسایشی ڕژێمی زایۆنی و سیخوڕی لە بەرخۆدانە. ئەگەر ئەمریکییەکان بیانەوێت لە عێراق بکشێنەوە، ئەبێ لە بست بە بستی خاکی عێراق بچنە دەرەوە.\nگرووپەکانی بەرخۆدان جەختیان کردووە کە ئەگەر سەربازانی ئەمریکا ل خاکی ئەو وڵاتە نەکشێنەوە، ئۆپراسیۆنی سەربازنی دژی ئەوان زیاتر لە ڕابردوو توند دەبێتەوە.\nسەرەڕای ئەوە، فواس حسێن وەزیری دەرەوەی عێراقیش لەم دواییەدا لێدوانێکی هاوکات لەگەڵ دەسپێکی گفتوگۆ ستراتژیکەکان لەگەڵ واشنتۆن هێنایە ئاراوە کە ڕەخنەی زۆری بەدواوە بوو. لە هەمان پێوندیدا، وەزیری دەرەوەی عێارق بە وتنی ئەوەی کە پێوندیی بەغدا-واشنتۆن بەربڵاوە، وتی: هێزە ئەمنییەکانی عێراق هەر پێویستیان بە بەرنامەی پەروەردەیی ئەمریکا و تەیار کردنی هێزەکانی ئەو وڵاتە لە باری چەک و تەقەمەنییەوە پێویستی هەیە. ئەو قسانە کاردانەوەی هەندێک کەسایەتی عێراقی بەدواوە بوو.


کێشە ھەرە بنەڕەتییەکەی ھەرێم\nمەریوان وریا قانع ( هەموو یەكشەمەیەك تایبەت بە درەو دەینوسێت)\nبا لە سەرەتایەکی زۆر سادەوە دەستپێبکەین: بۆ چارەسەرکردنی کێشەی سیاسیی وەڵامی سیاسیی پێویستە نەک وەڵامی ئیستاتیکیی و ئەخلاقیی. بۆ چارەسەرکردنی کێشەی کۆمەڵایەتیی وەڵامی کۆمەڵایەتیی سیاسیی پێویستە، نەک وەڵامی ھونەریی و ئەدەبیی. گەندەڵبوونی سیاسەت بە سیاسەتێکی ناگەندەڵ وەڵامدەدرێتەوە نەک بە نەسیحەت و ئامۆژگاریکردن. گۆڕانی ئابوریی وڵتێکیش بۆ ئابوریی جەردەیی، بە دروستکردنی ئابورییەکی ناجەردەیی چاکدەکرێت، نەک بە کڕینی ئەم یان ئەو ھێزی ئۆپۆزیسیۆن و ڕەخنەیی ناوکۆمەڵگاکە. بێگومان لە نێوان ئەو دیاردانەدا پەیوەندیی ناوەکیی ھەمەجۆر و فرەجەمسەر لە ئارادایە، ئابوریی و سیاسەت و دۆخی کۆمەڵایەتیی و پێگەی ئابوریی شتگەلێکی بێپەیوەندیی و لێکدابڕاون نین، بە شێواز و میکانیزمی جیاواز بەیەکتریەوە گرێدراون و بەسەریەکەوە کۆیەکی ئاڵۆز دروستدەکەن. بەڵام ئەوەی پێویستە لێی بە ئاگابین ئەو ڕاستییە سادەیەیە کە ھەموو کۆمەڵگایەک، کایە وئاست و پێگە و ناوەند و ڕەھەندی جیاوازیی تێدایە و کێشەکانی ناو ھەر یەکێک لەو کایانە بەپێی پێداویستییە ناوەکییەکانی کایەکە و چۆنیەتی ڕێکخستنی ئەو پەیوەندییانەی ئەو کایەیە لەگەڵ کایەکانی تردا دروستیدەکات، چارەسەردەبێت. ھەموو کۆمەڵگایەکیش کۆمەڵێک کێشەی بنەڕەتیی و ستراتیژیی ھەیە و ڕووبەڕووی کۆمەڵێک تەحەدا و ڕیسکی تایبەتیش بووەتەوە کە لە کۆمەڵگاکانی تری جیادەکاتەوە، یان لانیکەم تایبەتمەندییەکی تایبەتی پێدەبەخشێت.\nبە بۆچوونی من کێشە ھەرە سەرەکیی و ھەرە ستراتیژیەکەی دونیای ئێمە کێشەی چۆنیەتی دروستکردن و ڕێکخستنی کایەی سیاسەتە، سیاسەت وەک بڕیار و وەک ھەڵسوکەوت. و سیاسەتمەداریش وەک بکەری ناو ئەو کایەیە. ئێمە دەزانین بکەرە سەرەکییەکانی ناو کایەی سیاسی لە ھەرێمدا، ئەوانەی بە کایەکە لۆژیکێکی تایبەتی ڕێکخستن و کارکردن دەبەخشن، چەند بازنەیەکی سیاسیی داخراون کە کۆمەڵێک خێزان و بنەماڵەی سوڵتانی دەگرنەخۆیان. ئەو ناوکە ڕەقانەن کە دونیای دەرەوەی خۆشیانیان ڕەق کردوە و کایەکانی تریشیان لەسەر بنەمای ئەو ڕەقبوونە داڕشتۆتەوە. بەشێکی زۆری کێشەکانی ناو ھەرێم، چ لە ئاستی ئابوریی و کۆمەڵایەتیی و فەرھەنگیی و میدیاییدا و چ لە ئاستی کرانەوە یان داخرانی ئاسۆکانی بەرەوپێشچوون، چ لە بڕ و ڕادەی ئامادەگیی ئومێد و نائومێدبووندا، لەناو ئەو بازانە سیاسییە داخراوانەوە دێن و بەناو کۆمەڵگاکەدا بڵاودەبنەوە.\nجوڵەی پەکخستن و تێکدانی دەزگاکان و کردەکان و پەیوەندییەکان، جوڵەیەکی شاقووڵییە و لەسەرەوە و لەناو بازنە داخراوەکانەوە بۆناو خوارەوەی کۆمەڵگاکە دێت. بڕیارە سەرەکیی و ستراتیژییە سیاسیی و ئابورییەکان لەناو ئەو بازنانەدا دەدرێن و لەوێوە بۆ ناو کایەکانی تری ناو کۆمەڵگاکە دادەبەزێنرێن. لە بارەگای ئەم یان ئەو سیاسییەوە، لە کۆبونەوەی ئەم یان ئەو بنەماڵەی سیاسیدا، ئەم یان ئەو بڕیار دەدرێت و ھەڵسوکەوتی دەزگاکان و جۆری پەیوەندییەکان و شێوازی ئیشکردنی کایەکانیش، لەسەر بنەمای ئەو بڕیارانە، ڕێکدەخرێنەوە و لۆژیکی بڕیارەکانانیان بەسەردا دەسەپێنرێت. ئەم دۆخە، کە بێگومان دۆخێکی مێژوویی تایبەتە، وادەکات بڕێکی گەورەی کێشە ئابوریی و کۆمەڵایەتیی و دینیی و فەرھەنگییەکان، لە کێشە سیاسییەکانەوە سەرچاوە وەربگرن و ئەوە کێشە سیاسییەکان بن وەزە و خۆراکی بەردەوامبوون بە کێشەکانی تری ناو کۆمەڵگاکە ببەخشن و بەو شێوەیە دایانبڕێژنەوە نەتوانن بەبەێ لۆژیکە سیاسییە دەرەکییەکە بتوانن کاربکەن.\nبۆیە بۆ دەستبردن بۆ چارەسەرکردنی ھەر کێشەیەک لە کێشەکانی ئەو کۆمەڵگایە پێویستت بە دەستبردن بۆ چارەسەرکردنی کایە سیاسییەکە ھەبێت، پێویستت بە قرتاندنی ئەو پەیوەندییە شاقوڵییە بێت کە کایەی سیاسیی بە کایەکانی ترەوە گرێئەدات. واتە پێویستت بە ڕزگارکردنی سەرجەمی کایەکان ھەبێت لە ھەیمەنەی کایەی سیاسیی و ڕزگارکردنی کایەی سیاسیش لەو مۆنۆپۆڵییە ناوەکییەی کە بازنە داخراوە خێێزانییەکان بەسەر کایەکەدا، سەپاندویانە.\nبەڵام ئەم دەسکاریکردنەی کایەی سیاسیی و بڕینی ئەو پەیوەندییانەی کە لۆژیکی کایەی سیاسیی بەسەر کایەکانی تردا دەسەپێنێت، مانای ئەوە نییە کێشە زۆرەکانی ناو کایەکانی دەرەوەی سیاسەت، ڕاستەوخۆ و بەشێوەیەکی ئۆتۆماتیکی چارەسەر دەکرێن. کۆمەڵگا بەو ئاسانییە نابێت بە بەھەشت. بەڵام ئەوەی کە دەشێت بگۆڕێت کۆتاییھێنانە بەو دەستوەردانە بەردەوام و شێوێنەرانەی لەناو کایەی سیاسەتەوە دەکرێتە سەر کایەکانی تر. ئەوەی دەکرێت بوەستێنرێت سەپاندنی لۆژیکی دەرەکیی کایەی سیاسەتە، کە وەک وتم لە دونیای ئێمەدا لۆژیکێکی خێزانییە، بەسەر سەرجەمی کایەکانی تردا.\nبا بۆ نموونە کایەی ئابوریی لە ھەرێمدا وەربگرین کە کایەی سەرەکیی دابینکردنی بژێوی دانیشتوانی ھەرێم و سەرچاوی ژیان و مردنی خەڵکەکەیە. لێرەدا دەبینین شێوازی ئیشکردنی ئەم کایەیە پەیوەندیی بە چۆنیەتی ئیشکردنی کایەی ئابوریی خۆیەوە وەک کایەیەکی سەربەخۆ نییە، بەڵکو پەیوەندیی بەوەوە ھەیە خێزانە سیاسییە سوڵتانییەکان چیان لەم کایەیە دەوێت و چۆن و بۆ کام مەبەست بەکاریبھێنن. ئەوەی لەم پەیوەندیەدا کاردەکات لۆژیکی ئابوریی نییە وەک ئابوریی، بەڵکو لۆژیکی سەپاندنی قازانج و مەسڵەحەت و دەسکەوتی بنەماڵە سیاسییەکانە بەسەر کایە ئابورییەکەدا. بۆیە بەبێ قرتاندنی ئەم پەیوەنییە تێکدەر و وێرانکەرە لەنێوان لۆژیکی خێزانە سیاسییەکان و لۆژیکی کایەی ئابوریی لە ھەرێمدا، ناتوانرێت ئابورییەک دروستبکرێت قابیلی ئەوەبێت بە ئابوریی ناویببەین. بەڵام قرتاندنی ئەو پەیوەندییە، مانای ئەوە نییە، ھەرێم چیتر کێشەی ئابوریی نامێنێتەوە و ھەموو زەحمەتیەکان چارەسەردەکرێن، بەڵکو مانای ئەوەیە لەدوای ئەو قرتاندنەوە دەکرێت ئابووریی ھەرێم وەک ئابوریی و کێشەکانیشی وەک کێشەی ئابوریی، لە دەرەوەی لۆژیکی ھەیمەنەی ئەم یان ئەو خێزانی سیاسیدا، مامەڵەبکرێت.


لە هەڵەبجە پڕۆژەیەكی بەخێوكردنی سوێسكە دەیەوێ كێبەركێی مریشك بكات\n:: AM:08:46:21/10/2019 \nڕۆژانە 500 سوێسكە و دوو هەزار و 500 هێلكە بەرهەم دێنێت\nپڕۆژەیەكی گەورەی سوێسكە لە پارێزگای هەڵەبجە كراوەتەوە، خاوەنەكەی باس لەوە دەكات كە زیاتر لە 15 هەزار سوێسكەیان پێگەیاندووە و ڕۆژانە زیاتر لە دوو هەزار و 500 هێلكە بەرهەمیان هەیە، بەڵام نیگەرانە لەوەی هیچ بازاڕێك نییە بۆ ساغكردنەوەی بەرهەمەكانیان.\nپڕۆژەكە لە شاری هەڵەبجەیە و چوار ساڵە كراوەتەوە و یەكەم پڕۆژەی سوێسكەیە لە كوردستان. بەڵام هاووڵاتییان تا ئێستە ڕانەهاتوون لەسەر خواردنی گۆشتی سوێسكە و بەكارهێنانی هێلكەكەی، هەرچەندە لە ڕووی تەندروستییەوە گۆشتێكی باشە.\nخاوەن پڕۆژەكە دەیەوێ لە ڕۆژانی داهاتوودا بەشداری پێشانگەكان و كردنەوەی بازاڕەكان بكات بۆ ئەوەی ئاشنایەتی دروست بكات و بتوانێ پەلەوەرەكانی وەك هەر جۆرە پەلەوەرێكی تر ساغ بكاتەوە.\nبۆ پێگەیاندن و بەرهەمهێنانی ئەو پەلەوەرە، لە ئێرانەوە هێلكەكە هاوردە كراوە.\nهاووڵاتییان نامۆن لە بەكارهێنانی گۆشت و هێلكەی سوێسكە\nحامید ئیسماعیل خاوەنی پڕۆژەكە، بە"وشە"ی ڕاگەیاند، بەهۆی ئەوەی هێلكەكە بە قاچاخ هاوردە كراوە و چەند جارێك هەوڵ دراوە و سەركەوتوو نەبووە، دواتر لە ڕێی كەسانی ترەوە توانراوە چەند جارێك هێلكە هاوردە بكرێت. كۆی گشتی ئەو هێلكانەی هاوردە كراون و بوونەتە جووچكە، پێنج هەزار هێلكە بوون.\nزیاتر روونی كردەوە، جۆری سوێسكەكە دەگمەن و جیاوازە و دەیانەوێ ئەو پڕۆژەیە بكەنە گەورەترین پڕۆژە و ئێستە سەرووی 15 هەزار سوێسكەیان بەرهەم هێناوە و پێگەیاندووە.\nبەگوتەی حامید "ئەگەر حكوومەت هاوكار بێت و بازاڕێك هەبێت بۆ ساغكردنەوە، چاویان لەوەیە ڕۆژانە سەرووی هەزار سوێسكە بخەنە بازاڕەوە، چونكە پڕۆژەكە گەورەیە و دوو بەرهەمی هەیە، لەلایەك بەرهەمی گۆشت و پێگەیاندنی سوێسكە لەلایەن بەرهەمهێنانی هێلكە".\nئێستە پڕۆژەكە كەوتووەتە سەر پێی خۆی و ڕۆژانە 500 سوێسكە بەرهەم دێنێت، لە توانایشیدایە ڕۆژانە دوو هەزار و 500 هێلكە بەرهەم بهێنێت. بەڵام كێشەی بازاڕی هەیە و هەر بەدەست و دانە دانە و دەستاودەست بە ناسراوی ساغ دەكرێتەوە. خاوەنەكەی دەڵێ "ڕۆژانە دەتوانین سەرووی 250 هێلكە بفرۆشین و ئەوەیتری لە مەفقەس دادەنێین".\nحەمید لە كێڵگەكەی 12 هێلكەی سوێسكە بە هەزار و 500 دینار دەفرۆشێت، ئامانجیشیان ئەوەیە لە داهاتوودا لە پێشانگە و بازاڕەكان بەشداری بكەن بۆ ئەوەی خەڵك بەو بەرهەمە نوێیە ئاشنا بكەن و لە خواردنگەكان وەك خواردنێكی تایبەت پێشكەشی میوانان بكرێت.\nلە سنووری پارێزگای سلێمانی و هەرێمی كوردستان، چەندان كێڵگەی پەلەوەر هەن و دەیانەوێ لە بەرانبەر ئەو كێڵگە پەلەوەرییانە پڕۆژەی سوێسكە دابمەزرێنن.\nسوێسكە پەلەوەرێكی نامۆیە لە بەرانبەر مریشك و پەلەوەرەكانی وەك قاز و قەل. گۆشتی سوێسكە چەندان سوودی تەندروستی هەیە و جیاوازە لە گۆشتەكانی تر، هەروەها خواردنی هێلكەی سوێسكە جیاوازە لە هێلكەی تر و بۆ جوانكاری پێست و نەخۆشیی هەناو و نەخۆشیی كوشندە و گەشە و توانای جەستە، بەكار دێت. هەروەها ڤیتامینەكانی ئێچ و دی و جی و بی 12 و بی 6 و بی 2 و بی 1 و ئەی، تێدایە و دەوڵەمەندیشە بە فۆلیك ئەسید و چەندان ڤیتامینی تر.\nهەر سوێسكەیەك لە نێوان 250 بۆ 300 گرام دەبێت و دانەی بە هەزار و 500 دینار دەفرۆشرێت.\nلە وڵاتانی ئەوروپا و ئێران و توركیا و میسر، زۆرترین گۆشت و هێلكەی سوێسكە بەكار دەهێنرێت. ئامانجی پڕۆژەكەی حەمید ئیسماعیل بەهەمانشێوە بەرهەمهێنان و پێگەیاندنی زۆرترین سوێسكە و هێلكەیە. وەك خۆی گوتی "كار بۆ ئەوەش دەكەن لە چەند ساڵی داهاتوودا سوێسكە بە هەموو كوردستاندا بڵاو بكەنەوە و بیكەنە خواردنێكی سەرەكی لای هاووڵاتییان".\nوشە/بەدواداچوونی هۆشیار عەلی


👁 This item has been viewed 1,395 times\n🏰 ئاڵیاوا کۆن Places\n📅 Added on Apr 8 2018 12:36AM\n👁 This item has been viewed 1,142 times\nگوندێکە سەربە شارۆچکەی جوانڕۆ لە پارێزگای کرماشان [ More... 👁] ✖ ✖ ✖ 0 0 ✔ 64% ✍ M.B. 8-4-2018 0:36:06\n🏰 ئاڵیاوای هەزارخانی Places\nگوندێکە سەربە شارۆچکەی جوانڕۆ لە پارێزگای کرماشان [ More... 👁] ✖ ✖ ✖ 0 0 ✔ 64% ✍ M.B. 8-4-2018 0:36:09\n👪 ئیمامی Clan - the tribe - the sect\n📅 Added on Sep 8 2020 12:37AM\nئیمامی یەکێک لە هۆزە گەورە و گرینگەکانی جافە کە لە [ More... 👁] ✖ ✖ ✖ 0 1 ✔ 88% ✍ J.O.E. 8-9-2020 0:37:22\n👪 ئیناخی Clan - the tribe - the sect\n📅 Added on Jul 6 2020 10:59PM\nنزیکەی پەنجا خێزانێک دەبوون لە سەردەمی دەسەڵاتی ئە [ More... 👁] ✖ ✖ ✖ 0 1 ✔ 76% ✍ J.O.E. 6-7-2020 22:59:03\n🏰 ئەلییاقوو Places\n👁 This item has been viewed 1,096 times\nگوندێکە سەربە شارۆچکەی جوانڕۆ لە پارێزگای کرماشان [ More... 👁] ✖ ✖ ✖ 0 0 ✔ 64% ✍ M.B. 8-4-2018 0:36:07\n🏰 بادکان Places\n👁 This item has been viewed 1,123 times\n🏰 بانیگوڵان Places\n👁 This item has been viewed 1,283 times\n🏰 بانیمیران Places\n👪 باوەجانی Clan - the tribe - the sect\n📅 Added on Sep 8 2020 12:43AM\n👁 This item has been viewed 390 times\nیەکێکە لە تیرەکانی جافی جوانڕۆ لە ڕۆژهەڵاتی کوردست [ More... 👁] ✖ ✖ ✖ 0 6 ✔ 72% ✍ J.O.E. 8-9-2020 0:43:36


سەرەتا»جۆراوجۆر»ئۆتۆمبێل»ئۆتۆمبێلێك بە 70 ملیۆن دۆلار\nلە پێشانگای تۆكیۆ مۆتۆر كۆمپانیای هۆندا دوو ئۆتۆمبێلی نوێی خۆی نمایش كرد كە تەواوی خزمەتگوزاریە تەكنەلۆژیاكانی ئیستای تێدا بەكارهاتوە .\nئێن ئێس ئێكس: ئۆتۆمبێلێكی وەرزشیە كە یەكەم جار كۆمپانیاكە ئەم ئۆتۆمبێلەی لە ساڵی 1990 درووست كردوە بەڵام ئەم جارە بە شێوەیەكی تر و دیزاینێكی تر ئۆتۆمبێلەكەی نمایش دەكات، وا بریارە لە ساڵی 2016 بخرێتە بازارەوە.\nبەشی پێشەوەی ئۆتۆمبێلەكە كە بە كانزای هالۆجین دروست كرابو ئەم جارەیان كانزای هالۆجین تێكەڵ بە ژەهری ئێچ ئای دی تێكەڵ كراوە و كانزایەكی زۆر تۆكمەی لێ بەرهەم هێنراوە كە لە كاتی رووداوی هاتوچۆ بە ئاسانی ناڕوشێت و ناشكێت.\nلە پێشتردا تایەكانی پێشەوەی 16 بە 7 ئینج بو بەڵام ئێستا 17 بە 7 ئینجە، گەورەكردنی تایەكانیشی بۆ خێرا رۆشتنی ئۆتۆمبێلەكەیە وە تایەكانی پشتەوەی پێشتر 17 بە 8.5 بوو بەڵام لە ئێستادا 17 بە 9 ئینجە و جۆرە كانزایەكی نوێ بۆ دروستكردنی بە كار هاتوە، كە هەم رەنگێكی رەشی جوانتری هەیە و هەمیش زۆر تۆكمەترە،\nبزوێنەری ئەم ئۆتۆمبێلە 6 بستۆنە و بە بزوێنەری هۆشمەند ناو نراوە چونكە وا بریارە بە هۆی شاشەی تەكنەلۆژیەوە كە لە ناو ئۆتۆمبێلەكە جێگیر كراوە كۆنترۆڵی بزوێنەرەكەی بكرێت و بەشی ناوەوەی كورسیەكانی بە پێست دروست كراون زۆر بە جوانی.\nلە ئێستادا كۆمپانیای هۆندا دەیەوێ بەم ئۆتۆمبێلەی ركابەری كۆمپانیای فیراری بكات چەنكە ئەم ئۆئمبێلەی زۆر بە شێوەیەكی جوان دروستكردە كە لە پێشتر زۆر باشتر و تۆكمەترە.\nئەم ئۆتۆمبێلە خێرایی 600 ئەسپی هەیە لە كاتژمێرك.\nنرخی ئەم ئۆتۆمبێلە 70 ملیۆن دۆلارە و بە یەكێك لە ئۆتۆمبێلە گران بەهاكانی جیهان دادەنرێ.\nبابەتەكانی پێشووترلاپتۆپێك بە ئاو كاردەكات\nبابەتی دواتر پێش ئه‌وى پاتری لاپتۆپەكەت لاواز بێت چی دەكەیت ؟


کێ شارم نیشانده‌دا! … هیوا سه‌عید – Dengekan\nbyHewa Said\tOctober 16, 2016\tGeneral, Literature\nکێ شارم نیشاندەدا، ئەوە پرسیارە گەورەکەی ڕەجەبە لە فیلمی هەبوو نەبوو. بەو مانایەی من کەسێکم بزربووم کێ دەستم دەگرێ و دەبێتە بینین بۆ چاوم و ده‌بێته بیستن بۆ گوێم. ئەو کێیە هیچ کەسێکی تر نییە جگە لە زانین کە جه‌سته‌یه‌کی بزربوو دەدۆزێتەوە.\nلەو فیلمەدا ڕەجەب وه‌کو که‌ره‌سته‌یه‌کی به‌رده‌ست ئه‌و کاره‌کته‌ره ناچالاک و جێی گاڵتەی ئەوانی تر و مرۆڤە تەوەزەڵەیە کە توانای لێکردنەوەی قلە هەنجیریکی لە دارێک نییە، ئەو هەر دەتوانێ لە بن دارهەنجیرەکە دەمی لێک بکاتەوە بۆئەوەی هەنجیرەکە بەخۆی بکەوێتە ناو ده‌مییه‌وه. هەموو ئەوەش بەرهەمی ئەوەیە کە ئەو مرۆڤێک یان مادەیەکە هیچ ئاگاییەکی لە پشتەوە نییە و جەستەیەکە بەبێ عەقڵ، ئه‌گه‌رنا چۆن ئه‌وه‌نده بێ ئیرادەیە و ئەوانی تر ده‌توانن وەکو کەرەستە بەکاری بێنن.\nلە شانۆگەری فاوستی گۆتە دکتۆر فاوست لە نوێنەرەکەی شەیتان دەپرسێ سەرەتا وشە هەبوو یان کردار؟ ئەو فیلمەش جارێکی تر ئەو پرسە بەسەر دەکاتەوە و لە یەکەم مەشهەدی کارەکتەرێک دەڵێ سەرەتا هه‌ر وشە هەبوو واتا به‌س ئاگایی هەبوو.\nبە بۆچونی هیگڵ سەرەتا مەعریفە و ئاگایی هەیە، ئەوە ئاگاییە مادە دروست دەکا. بە مانای عەقڵ وەکو ئاگایی لەخۆی دەکۆڵێتەوە یان ڕونتر کە بەشێکی عەقڵ لە بەشێکی تری خۆی دەکۆڵێتەوە بۆ نموونە لەخۆی دەپرسی ئەوە منم. لێرەوە ئەو بەشەی بۆتە بابەتی لێکۆلینەوە له‌لایه‌ن بەشەکەی تر وەکو کەرەستەیەک بەکارهێنراوە و نەفیبووه، له دواجار دوچاری نامۆبوون دێ. بەڵام کاتێ ئەو بەشەی عەقڵ هۆشیاری بەوە پەیدا دەکا بۆتە کەرەستە و بابەتی لێکۆڵینەوە بۆ بەشەکەی تری، چیدی ئەو جۆرە بوونە قەبوڵ ناکا و هەڵدەگەڕێتەوە، واتا ئەمجارە ئەم بەشە بەشەکەی تری عەقڵ نەفی دەکا. بە هەمان شێوە مرۆڤ وەکو سۆبێکتێک لە بەردەم ئۆبێکت یان کۆمەڵگا و دەوروبەرەکەی کە وەکو هۆکارێک بەکاردەهێنرێ یان وەکو کەرەستەیەک مامەڵەی لەگەڵ دەکرێ له‌خۆی نامۆ دەبێ، پاشان کە هۆشیاری بەو دۆخە پەیدا دەکا لەلایەن ئەوانیترەوە وەکو کەرەستە بەکارهاتووە و نەفیکراوە، ئەمجارە ئه‌م ئەوانیتر نەفی دەکا بەوەی لێیان هەڵدەگەڕێتەوە و یاخی دەبێ.\nبەڵام ئەو پرسیارەی لێرە سه‌رهه‌ڵده‌دا ئەگەر مادەیەک هیچ مەعریفەیەکی لە پشتەوە نەبێ یان جەستەیەک عەقڵی تێدا نەبێ ئەو هۆشیارییە لە چییەوە پەیدا دەبێ؟ بۆ ئه‌و پرسیاره مارکس نموونە به‌و کرێکارە دێنێتەوە کە بەهۆی زۆرکارکردن و کاری زیادەوە دەبێتە مایەی ئەوەی خاوەنکارەکە سەرمایە لەسەریەک کەڵەکە بکا، بەڵام کرێکارەکە له‌به‌ر که‌می ده‌ستهه‌قه‌که‌ی هیچی پێ پاشکەوت ناکرێ، ئیتر هەست بە چەوسانەوەیەک دەکا لەلایەن خاوەنکارەکەیەوە لێیده‌کرێ و پێیوایه وه‌کو ئامێرێک نه‌ک وه‌کو مرۆڤێک به‌کاردێ و نامۆبووه. ئینجا لەو هەستکردن بە چەوسانەوەیه‌وه هۆشیاری بە جیاوازی چینایەتی نێوان خۆی و خاوەنکارەکەی پەیدا دەکا. که‌واته هەستکردن بە چەوسانەوەیە وادەکا مادەیەک بێ هەبوونی لە پێشینەی مەعریفە یان جەستەیەکی بێ عەقڵ هۆشیاری تێدا دروست ببێ.\nبۆ تاقیکردنەوی ئەو ئەزمونە پاشای وڵاتەکەی ڕەجەب ئەو پرسیارە دەخاتە بەردەم کچەکەی کە ئایا ژیری گرنگترە یان سامان، مه‌به‌ست لێره ئه‌وه‌یه عەقڵ گرنگترە یان جەستە. سەرەڕای ئەوەش ئەگەر هاتوو لە نێوان پیاو و ژندا ئەو ژیرییە وەکو یەکبوو پێویستە کامیان لیده‌ر بێ و ماڵ به‌ڕێوه ببات؟ کچەکەی پاشا دەڵێ ژیری گرنگترە، له هه‌مان کات ئەگەر ئەو ژیرییە لە نێوان پیاو و ژن یەکسان بوو ئەوکاتە پێویستە ماڵەکە بە هاوبەش و ڕاوێژ به‌ڕێوه‌ببرێت.\nپاشای باوک چونکە بڕوای بە موتڵەقیەت و نه‌گۆڕی هەیە و لە ڕێژەیی تێناگا، جەستەی پیاو بە شیاوتر دەزانێ بۆ بەڕێوەبردن. له‌لای ئه‌و با ژن ژیریش بێ هێشتا جەستە ناسک و لاوازەکەی بۆ ئەوە ناشێ بەڕێوەبەرایەتی پێ بسپێردرێ، ئەو واده‌زانێ شتەکان ناگۆڕێن. که‌چی ناسکه نایەوێ بۆ ڕاگرتنی دڵی باوکی بڕوا به‌و بۆچوونه‌ی بکا و وەکو کەرەستەیەک مامەڵەی لەگەڵ بکرێ و لەخۆی نامۆ ببێ، دەڵێ شتەکان ڕێژەیین، به مانای ئه‌وه‌ی مەرج نییە ئەو جەستەی ئێستا توندوتۆڵە هەروەکو خۆی بمێنیتەوە یان بە پێچەوانەوە ئەو عەقڵەی لاوازە گۆڕانی بەسەر دانێ.\nلە کۆتایی ئەو ململانێیەی نێوان پاشا و کچه‌که‌ی بەوە تەواو دەبێ وەک سزایەک بۆ کچەکە کە لە بەردەم باوکی هەڵگەڕاوەتەوە پێویستە لە ڕەجەبی بێ عەقڵ مارە بکرێ، یانی ژنێکی ژیر بە جەستەیەکی لاوازەوە لەگەڵ پیاوێک کە تەنیا جەستەی هەیە و دوورە لە ئاگایی پێکه‌وه بژین. له‌لایه‌کی تر له‌به‌رئه‌وه‌ی ناسکه کچی ده‌وڵه‌مه‌ند و ده‌سه‌ڵاتدارێک بووه و له ژیانی هه‌میشه وه‌کیه‌ک و دووباره‌ی ماڵی باوکی بێ هیچ کارکردنێک هه‌ر خه‌ریکی خواردن و خواردنه‌وه و نوستن بووه، ئه‌م جۆره ژیانه‌ش ئه‌وی بێزار کردووه. له‌به‌رئه‌وه‌ی مرۆڤ که له‌ناو ژیانێکی دووباره‌دا ده‌خولێته‌وه هه‌ست به‌بوونی کات ناکا و بوونی خۆی له‌ده‌ستده‌دا. بۆ به‌ده‌ستهێنانه‌وه‌ی بوونیشی پێویسته ژیان بکاته پڕۆژه و کار و داهێنانی تێدا بکا. کچه‌که‌ی پاشاش ده‌مێکه خه‌ون به تاقیکردنه‌وه‌ی ئه‌زمونێکی تر له ژیان و له هه‌وڵی دۆزینه‌وه‌ی شوێنێکی تره بۆ ئه‌وه‌ی له‌و ماڵه ڕزگاری ببێ، به‌و بڕیاره‌ی باوکی ڕازی ده‌بێ و وه‌کو ژنێکی جه‌سته لاواز به‌ڵام ژیر له که‌لاوه‌که‌ی هۆمه‌ری چاوچنۆک له‌گه‌ڵ ڕه‌جه‌بی جه‌سته توند به‌ڵام بێئاگا ده‌ست ده‌کا به چنینی مافور و ژیرییه‌که‌ی خۆی بۆ هونه‌ر و داهێنان به‌کاردێنێ، به‌وکاره‌ی جگه له‌وه‌ی بێزارییه‌که‌ی ده‌ڕه‌وێته‌وه و بوونی خۆی به‌ده‌ست دێنێته‌وه، ڕه‌جه‌بیش وه‌کو هاوبه‌شێک به‌شدار پێده‌کا یان ڕاستتر سود له جه‌سته‌ی ڕه‌جه‌بیش وه‌کو ماده‌یه‌ک بۆ کڕینی پێداویستی وه‌رده‌گرێ. هه‌رچه‌نده ئه‌و به‌کارهێنانه‌ی جه‌سته‌ی ڕه‌جه‌ب وه‌کو که‌ره‌سته‌یه‌ک له‌لایه‌ن ناسکه‌وه ئه‌گه‌ر له‌پێناو چاکه‌ی ڕه‌جه‌بیش بێ دیسان بۆ ڕه‌جه‌ب هه‌ر نامۆبوونه و بۆ ناسکه‌ی خاوه‌ن مه‌عریفه‌ش ده‌سه‌ڵاته تا ئه‌وکاته‌ی هۆمه‌ری چاوچنۆک ته‌ماع له ناسکه ده‌کا و له ڕه‌جه‌بی ده‌دزێ.\nئێستا ڕه‌جه‌ب به‌بێ ناسکه توشی حیرمان و له‌ده‌ستدان هاتووه و که‌سێکی گۆشه‌گیر و به‌جێماو و ته‌نیاکه‌وتووه. هه‌ست به چه‌وسانه‌وه و ناهه‌قییه‌ک ده‌کا به‌رانبه‌ری کراوه. مرۆڤ له ژیانی گۆشه‌گیری و چونه‌وه‌ناوخۆش هۆشیاری به‌و دۆخه‌ی خۆی په‌یدا ده‌کا و هه‌ڵده‌گه‌ڕێته‌وه. بۆیه ئه‌و ڕه‌جه‌به‌ی که جاران ده‌یپرسی کێ شارم نیشانده‌دا چیتر ئه‌و جه‌سته بێ عه‌قڵه نییه، ئیدی ئه‌و جه‌سته‌یه‌کی چالاک و یاخی و خاوه‌ن مه‌عریفه‌یه. له‌گه‌ڵ ئه‌وه‌ی مه‌عریفه ده‌سه‌ڵاته به‌ڵام بۆ چاکه‌یه نه‌ک خراپه، بۆیه خۆبه‌خشانه وه‌ک پیری زانا به‌ناو شاردا زانین ده‌به‌خشێته‌وه و ده‌ڵێ وه‌ره ئێره، وه‌ره ئێره.. ئه‌وه مام زانایه لێره.\nPrevious شوان عەتووف 4 کورتە فیلم و دوو فیلمی درێژی سینەمایی بەرهەم دەهێنێت\nNext ساڵێكی سه‌خت له‌به‌رده‌م پرۆسه‌یه‌كی په‌روه‌رده‌یی سه‌قه‌ت!!! … نه‌جم محه‌مه‌د\nتیرۆری سیاسی لەئیسلامدا-2-…شەماڵ بارەوانی


تەرمی پیرۆزی شەهیدانی ڕووداوی تیرۆریستیی مەریوان بەڕێ کرا - Mehr News Agency\nAP ١٣٩٧ Tir ٣٠ ٢٢:٣٣\nNews Code 20409\nتەرمی پیرۆزی شەهیدانی ڕووداوی تیرۆریستیی مەریوان بەڕێ کرا\nڕێوڕەسمی بەڕێ کردنی تەرمی پیرۆزی ١١ شەهیدی ڕووداوی تیرۆریستیی شاری مەریوان بە ئامادەبوونی چینە جۆراوجۆرەکانی خەڵکی و بەرپرسان بەڕێوە چوو و تەرمی ٧ شەهیدی مەریوانی ئەسپاردە کرا.\nبە ڕاپۆرتی ئاژانسی هەواڵی مێهر، سەر لە بەیانیی ئەمڕۆ شەممە لە پێکدادانی چەکدارانە لە سنوورەکانی شاری مەریوان لە نێوان گرووپگەلی تیرۆریستی و دژە شۆڕش لە گەڵ هێزەکانی سەربازیی وڵاتەکەمان، ١١ کەس شەهید و ٨ کەسی دیکەش بریندار بوون.\nپاش نیوەڕۆی ئەوڕۆ بە ئامادەبوونی خەڵکی بە ئەمەگی مەریوان، جێگری سیاسی - ئەمنیی پارێزگاری کوردستان، دادستێنی گشتیی پارێزگا، پێش نوێژی هەینی، فەرماندار و بەرپرسانی بەڕێوەبەریی ئەو شارە و فەرماندەگەلی سەربازی و ئینتزامی تەرمی پیرۆزی ئەو شەهیدانە لە مەریوان بەڕێ کرا.\nبە وتەی فەرمانداری شاری مەریوان ٧ کەس لەو شەهیدانە خەڵکی مەریوان، ٣ کەس خەڵکی شاری قوروە و یەک کەسیشیان خەڵکی شاری سنەن.\nمحەمەد شەفیعی بە ئاماژە بەوەی کە تەرمی تەواو شەهیدان بە شاری مەریوان بەڕێ کران، وتیشی: پاش بەڕێ کردنی تەرمی شەهیدان و ئەسپاردە کردنی تەرمی ٧ شەهیدی مەریوانی، تەرمی ٤ شەهیدی دیکە بۆ شارەکانی خۆیان دەگوازرێنەوە.\nڕێوڕەسمی بەڕێ کردنی تەرمی شەهیدانی قوروە و سنە بەیانی بە ئامادەبوونی خەڵکی ئەو شارانە بەڕێوە دەچێت و پاشان لە مەزارگەی شەهیدان ئەسپاردە دەکرێن.\nشایانی باسە، کاتژمێری ١٠:٠٠ تا ١٢:٠٠ی رۆژی دووشەممە ١ی گەلاوێژی ئەمساڵ ڕێوڕەسمی بەرزڕاگرتنی یادی ئەو شەهیدانە لە مزگەوتی جامیعی شاری مەریوان بەڕێوە دەچێت.


ماڵپەری فیردەوس | ئادابەکانی دوعا کردن چیین ؟\nسەردێری پرسیار: ئادابەکانی دوعا کردن چیین ؟\nبەرواری دانان :2019-09-08 کۆدی پرسیار:1461\nپرسیار : ئادابەکانی دوعا کردن چیین ؟\nوەڵام : زانایان دەڵێن دوعا کردن چەند ئادابی ھەیە لەوانە :\n(١) بەدڵ پاڕانەوە ، واتە : ئامادەبوونی دڵ بەشێوەیەکی دروست لە پاڕانەوەدا .\n(٢) لە کاتە شیاوەکاندا بێت کە تیایدا پاڕانەوە قبوڵ دەکرێت کە شەش کاتن ، بریتین لە : سێ یەکی شەو ، و پێش نوێژی بەیانی ، و لە کاتی بانگ و قامەت کردن دا ، وە پێش نوێژە فەرزەکان و لە کاتی سەرکەوتنی وتار خوێن بۆ سەر مینبەر لە ڕۆژی ھەینی دا تا کاتی تەواو بوونی نقێژ لەو ڕۆژەدا ، وە دوا کات لە پاش عصردا .\n(٣) بوونی خشوع و زەلیلی لە دڵ و خۆ بە بچووک زانین و ملکەچانە لەبەر دەست خوای گەورەدا .\n(٤) ڕووکردنە قیبلە .\n(٥) دەست بە دەست نوێژ بێت .\n(٦) بەرز کردنەوەی دەستەکان .\n(٧) سەرەتایی دەست پێکی بە سوپاسی خوای گەورە بێت .\n(٨) پاشان سەلاوات دان لەسەر گیانی پاکی پێغەمبەر درود و سەلامی خوای لێ بێت .\n(٩) پاشان داوا کردنی لێ خۆش بوون و گەڕانەوە بۆ لای .\n(١٠) پاشان بێتە سەر داواکردنی مەبەستەکەی .\n(١١) پاڕانەوە بە تەوەسل کردن بە ناو و سیفەتە جوانەکانی خوای گەورە .\n(١٢) دڵنیا بیت کە دوعات قبوول دەبێت ، وە دڵت بە ئاگا بێت ، وە گومانی باشیش بە خوای گەورە ببەیت .\n(١٣) دووبارە کردنەوەی دوعا سێ جار ، پێغەمبەر درود و سەلامی خوای لێ بێت هەندێک جار سێ جار دوعای دووبارە دەکردەوە .\n(١٤) دوعا کردن بە ملکەچی ، وە ئومێدت بە ڕەحمی خوا هەبێت و بە ئومێدی پاداشت بیت .\n(١٥) پەلە نەکردن لە قبوول بوون ، وە دوعای شەڕ نەکردن ، بەلگە :\nپێغەمبەر درود و سەلامی خوای لێ بێت دەفەرمووێت : (( دوعای بەندە قبوول دەکرێت ئەگەر بۆ تاوان نەبێت ، وە بڕینی پەیوەندی خزمایەتی نەبێت ، ئەگەر پەلەش نەکات ، وتیان : ئەی نێردراوی خوا پەلە نەکردن چی یە ؟ وتی : بەندە دەلێت دوعام کرد دوعام کرد ، هیچ وەلامم نەبینی ....)) رواە البخاری ، مسلم .\n(١٦) دوعا کردن بە نەرم و نیانی و بێ دەنگ بەرز کردن ، بەلگە :\nخوای گەورە دەفەرمووێت : (( ادعوا ربکم تضرعا و خفیة )) [ الاعراف : ٥٥ ] ، واتە : دوعا لە خوای خۆتان بکەن بە ملکەچی و لەسەر خۆی (واتە دەنگت نزم بێت ) .\n(١٧) خواردن و خواردنەو و جل و بەرگی حەلال بێت .\n(١٨) دوعا کردن بە گەرمی و عەزمی ، نەک بە سارد و سڕیەوە .\nپێغەمبەر درود و سەلامی خوای لێ بێت دەفەرمووێت : (( لایقولن ٲحدکم : اللهم اغفر لی ٳن شئت ، اللهم ارحمنی ٳن شئت ، لیعزم المسٲلة ، فٳن الله لا مكره له )) رواە البخاری (٦۳۳۹) ، مسلم (۲٦۷۹) .\nواتە : با هیچ کەستان نەلێت : خوایە لێم خۆش ببە ئەگەر دەتەوێت ، خوایە ڕەحمم پێدا ببە ئەگەر دەتەوێت ، با دوعا و پاڕانەوەکەی بە گەرمی بە عەزمەوە بێت ، چونکە خودا لە هیچ کارێکدا ناچار ناکرێت .


پێش 4 هەفتە 149 جار خوێنراوەتەوە\nدوباره هواوه‌ی ڕێكه‌وتی به‌رده‌ستكردنی موبایلی چه‌ماوه‌ی mate x دوا ده‌خات.\nمێژوی ڕاگه‌یاندنی موبایلی چه‌ماوه‌ی هواوه‌ی mate x ده‌گه‌ڕێته‌وه بۆ سه‌ره‌تاكانی ئه‌مساڵ، به‌ڵام وا دیاره كه ڕێكه‌وتی موبایله چه‌ماوه‌ییه‌كه بۆ چه‌ند مانگێكی دیكه دوا ده‌خرێت\nهواوه‌ی موبایلی چه‌ماوه‌ی mate x ی به نرخی2.600 دۆلاره‌وه ڕاگه‌یاند.\nڕێكه‌وتی ڕاسته‌قینه‌ی به‌رده‌ستكردنی موبایلی چه‌ماوه‌یی هواوه‌یmate x مانگی 6ی ئه‌مساڵ بوو، به‌ڵام به‌شێوه‌یه‌كی چاوه‌ڕوان نه‌كراو له‌و مانگه‌دا كۆمپانیا چینیه‌كه ڕێكه‌وتی به‌رده‌ستكردنی موبایله چه‌ماوه‌ییه‌كه‌ی دواخست بۆ مانگی 9ی ئه‌مساڵ. دوباره كۆمپانیاكه له كۆنگره‌یه‌كی ڕۆژنامه‌وانی له چین به پێگه‌ی techradarی ڕاگه‌یاندووه كه ئه‌سته‌مه له مانگی 9ی ئه‌مساڵدا موبایله چه‌ماوه‌ییكه به‌رده‌ست بكرێت. پێگه‌كه ڕایگه‌یاندووه كه هواوه‌ی دلنیایی داوه له ئه‌مساڵدا موبایله چه‌ماوه‌ییه‌كه به‌رده‌ست ده‌كات، هه‌روه‌ها پیشبینی ده‌كرێت له مانگی 11ی ئه‌مساڵدا به‌رده‌ست بكرێت .\nهواوه‌ی هۆكاری دواخستنی ڕێكه‌وتی موبایله چه‌ماوه‌ییه‌كه‌ی بۆ ئه‌مجاره ئاشكرا نه‌كردووه، به‌ڵام ئه‌گه‌ری زۆره كه به‌هۆی چاكردنی جۆرایه‌تییه‌وه . له مانگی 6ی ئه‌مساڵدا هواوه‌ی ڕێكه‌وتی موبایله چه‌ماوه‌ییه‌كه‌ی بۆ مانگی 9 دواخست و هۆكاره‌كه‌ی گه‌ڕانده‌وه بۆ كاركردن له‌سه‌ر ڕونمای موبایله‌كه كه به مه‌به‌ستی باشتركردنی جۆرایه‌تی.\nڕوون نییه كه به‌شێكی ئه‌م هۆكاره به‌هۆی سزاكانی حكومه‌تی ئه‌مریكاوه بێت بۆ سه‌ر كۆمپانیا چینییه‌كه به مه‌به‌ستی سیخوڕیكردن به‌سه‌ر ڕاژه‌كانی ئه‌مریكاوه. به‌ڵام گومان نییه له‌وه‌دا كه دواخستنی ڕێكه‌وتی موبایله چه‌ماووه‌ییه‌كان كه زیان به كۆمپانیا چینییه‌كه ده‌گه‌ییه‌نێت.


سوێد و ئەورۆپۆل فینانسا كۆمەلەیێن نە حكومی چەوان کۆنترۆل دکن؟ – Sibehî سبەھی\nسوێد و ئەورۆپۆل فینانسا كۆمەلەیێن نە حكومی چەوان کۆنترۆل دکن؟\njalanx On 23/04/2020 / سیاسی\nدەولەتا سوێدێ، چالاكیێن سازی و كومەلەیێن مرۆڤی یێن سەربخوە (نگۆ) یێن كە ل سەر بنگەھا ئەزموونا ئابۆری ھاتینە دامەزراند، ب رێیا سازیێن خوەیێن فەرمی وەك؛ ئاژانسا تاوانباریا ئابۆرییا سوێدی، بانکایێن سوێدی و ئەورۆپۆل (سازیا پۆلیسێ یەکێتیا ئەورۆپایێ) ب ئارمانجا رێلبەرگرتنا فینانسەکرنا تەرۆریزمێ، نارکۆتیکێ، قاچاخچیتیێ …ھتد، کۆنترۆل دکە.\nدەزگەھەکا سڤیل و ئیدیال ب ناڤێ کۆنترۆلا ئافراندنا/پەیداکرنا دراڤێن ژ خەلکێ ھاتییە دامەزراندن. ئەڤ دەزگەھ ل سەر رێخستنێن کو ژ خەلکێ دراڤ دستینن و ژ بۆ کامپانیایێن خوە دراڤ ددن، ھەسابەک تایبەتی ب ناڤێ ٩٠ی ڤەكریە و کۆنترۆلێن دارایی دکە. بانکایێن تایبەت ژی ل گۆر قانوونێن ئابۆری ب ڤێ سازیێ را ھەڤکاریێ دکن و زۆریێ ل وان دەزگەھان دکن کو ئەو ژی ھەسابێن ٩٠یێن کۆنترۆلکرنێ ڤەکن.\nوەقفا کو بوویەرەکا بەرھەڤکرنا دراڤێ ب ناڤێ “وەقفا رۆژا سۆر” پێک تینە، د داخویانیەکێ دا راگەھاندیە کو ژ ٣١ێ ئادارێ سالا ٢٠٢٠ ڤە، رێبازێن دەپۆکرنا ناڤ ھەسابێن بانکایێن مینا سویش، بانکگیرۆ و حەوالە ئەڤ دەمەكە نەھاتیە بکارئانین و دێ ھەتا کو ئەو ھەسابەک نوو ل بانکایەکە دن ڤەکن نەمینە. وەقفا ناڤبوری دیار دکە کو ناکۆکییەک د ناڤبەرا وان و بانکایا کو حەسابێن وان لێ بوون چێبویە. ژ بەر کو تێکەلیا وان و بانکایا وان تێک چوویە، وەقفا رۆژا سۆر بانگ ل خەلکێ سوێدێ دکە و دخوازن ئالکاریا ھەیڤا سۆر – رۆژا سۆر ب رێیا پایپال و حەسابێن بانکایێن ل وەلاتێن دنێن ئەورۆپایێ بکن.\nھەر چەند وەقفا رۆژا سۆر نە سازیەک بازرگانیە ژی، سەدەمێن تێکچونا دانووستەندنا خوە و بانکایا خوە ئاشکەرە نەکرییە. ھەر وەھا دیسا نە زەلالە کو کا ئەو چرا نەخوەستنە ھەسابێن کۆنترۆلکری\nKurdistan Information Network – Stockholm


دەسدرێژی بۆسەر کچێکی ١٢ساڵان تووڕەیی خەڵکی ورمێی لێکەوتەوە\n16:17 - 2 خەزەڵوەر 2717\nکوردستان میدیا: پاش بڵاوبوونەوەی هەواڵی دەستدرێژی بۆسەر کچێکی ١٢ ساڵان لە یەکیک لە قوتابخانەکانی ورمێ، خەڵکی ئەم شارە ڕژانە سەر شەقامەکان و تێکهەلچوون لە نێوان خەڵک و هێزی ئینتزامی هاتە ئاراوە.\nبەپیی دوایین هەواڵەکان ڕۆژی دووشەممە ڕێکەوتی ١ی خەزەڵوەری ١٣٩٦ی هەتاوی پاش بڵاوبوونەوەی هەوالێک لەمەڕ دەستدرێژی کارمەندێکی قوتابخانەی راه شهدا لە شاری ورمێ، بۆسەر قوتابییەکی تەمەن ١٢ ساڵ خەڵکی تووڕە و ناڕازی ڕژانە سەر شەقامەکان و لە بەردەم ئەم قوتابخانەدا کۆبوونەوە.\nبەپێی هەواڵەکان، هێزە سەرکوتکەرەکانی ریژیم لە هەولدا بوون تاکوو بە لێدان و ترساندنی خەڵکی ناڕازی بڵاوەیان پێبکەن کە لەگەڵ دژکردەوەی تووندی خەڵک بەرەوڕوو بوونەوە و لە کۆتاییشدا تێکهەڵچوون لە نێوان خەڵک و هێزەکانی ڕێژیم هاتە ئاراوە؛ هەر لەم پێوەندییەدا و بەپێی وتەی شایەتحاڵان ئەم تێکهەڵچوونە ئەوەندە بەربڵاو بوە کە ٢٠ کەس لە هێزەکانی رێژیم بە سەختی بریندار بوون و ڕەوانەی نەخۆشخانەی خومەینی کراون. خەڵکی ناڕازی وێڕای هێرش بردنە سەر قوتابخانەی ناوبراو و شکاندنی شیشەکانی ئەم قوتابخانە، ماشینی ئەو کارمەندەشیان سووتاندووە.\nپێویست بە ئاماژەیە کە بەرپرسانی ڕێژیم لە ورمێ لە پیوەندی لەگەل ئەم پرسە قسە و لێدوانی دژبەیەک دەدەن؛ لەلایەکەوە بەڕێوەبەری گشتیی ئیدارەی فێرکاری پارێزگای ورمێ هەواڵەکە پشت‌ڕاست دەکاتەوە بەڵام فەرماندار و جێگری سیاسی – ئەمنیەتی ناوبراو هەواڵەکە ڕەد دەکەنەوە.\nبەپێی دوایین ئامارە لێڵاوییەکانی هێزی بەناو ئینتزامی تەنیا لە ساڵی ٩٠دا ٩٠٠ پەروەندەی لەم چەشنە تۆمار کراوە. بەهۆی نەبوونی یاسایەکی ڕوون لە پیوەندی لەگەڵ پشتیوانی ڕۆحی و جیسمی لە منداڵان لە ئێراندا، ئەم توێژەی کۆمەڵگا بەردەوام بوونەتە قوربانی توندوتیژییە جینسی و جەستەیی و دەروونییەکان.


رێستنی ته‌ونی پیلانگه ڕ ی\nپیلانگه ڕ یناتۆ\n21 ئایار, 2021\nبەر لە ٩ی تشرینی یەکەم دەستیان کرد بە فشارەکانیان. لەگەڵ هەڕەشەکانی تورکیا، ناتۆش هێزێکی سەربازی ئامادە کردبوو و دەستی بە مانۆڕی سەربازی کردبوو. میسر و ئێران فشاریان بۆ سوریا هێنابوو، سوریاش بە دوای رێگایەکدا دەگەڕا. رێبەر ئاپۆ هەوڵیدا رێگایەک بگرێتەبەر، کە لە سەدا ١ی رێگای دەرچوونی هەبوو.\nرژێمی ئەنقەرە بەر لە ٩ی تشرینی یەکەمی ١٩٩٨، هەڕەشە و فشارەکانی بۆ سەر شام زیاد کردبوو و لە رێگەی نوێنەرەکانییەوە بۆ هاوکاریکردنی، پەیامێکی ئاشکرای بۆ دەنارد. رێبەر ئاپۆ لە بارەی ئەو هەوڵانەی پلانگێڕەکانەوە دەیوت “هەوڵی پلانێک کە لە سەدا ٩٩ رێگای دەرچوونی نییە.”\nلەو رۆژانەدا نەک تەنها ئەنقەرە، لە پایتەختی هەموو وڵاتانی رۆژهەڵاتی ناوەڕاست جموجوڵێکی زۆر هەبوو. هەندێک لە وڵاتان رازیبوونی خۆیان دەربڕیبوو، هەندێکیان ئاشکرایان کردبوو کە ئەگەر شەڕ رووبدات، پشتیوانی لە تورکیا یان لە سوریا دەکەن. بەر لە ٩ی تشرینی یەکەمی ١٩٩٨ کرۆنۆلۆژی ئەو رۆژانە بەم شێوەیە بوو:\n٣٠ی ئەیلولی ١٩٩٨: بە سەرۆکایەتی سلێمان دەمیرەل سەرۆک‌کۆماری تورکیا دەستەی ئەمنی نشتیمانی (MGK) کۆبووەوە. کۆبوونەوەکە ٦ کاتژمێر و ١٠ خولەکی خایاند و تەنها یەک بابەت لەسەر مێزەکە بوو بۆ گۆتوبێژکردن، ئەویش؛ تێکۆشانی دژی رێبەر ئاپۆ و پەکەکە بوو. هێندەی لە راگەیاندنەکاندا باسی لێوە دەکرا، فشارە دیپلۆماسیەکانی سەر سوریا بێئەنجام بوون و گۆتوبێژ لەسەر رێگا سەربازیەکان کرابوو.\n١ی تشرینی یەکەمی ١٩٩٨: مرۆڤ دەتوانێت لە یەکەم قسەی ناو پەرلەمان کە دەمیرەل کردی، لەو بڕیارەی لە دەستەی ئەمنی نشتیمانی(MGK)دا درابوو، تێبگات. دەمیرەل بە ئاشکرا هەڕەشەی لە شام دەکرد و دەیوت، “لەگەڵ هەموو هۆشداری و هەنگاوەکانمان بۆ ئاشتی، بەڵام سوریا واز لە هەڵوێستەکەی ناهێنێت و ئێمە جارێکی تر بە جیهان رادەگەیێنین کە ئیدی وا سەبرمان کۆتایی دێت.”\n٢ی تشرینی یەکەمی ١٩٩٨: سوپای تورک لەسەر هێڵی ئانتاڵیا، کلیس و دیلۆک لەسەر سنووری سوریا ئامادەکارییە سەربازیەکانی زیاد کرد. حوسەین کڤریک‌ئۆغلو سەرۆک‌ئەرکانی تورکیا لە لێدوانێکدا بۆ رۆژنامەنووسان رایگەیاند، لە دژی سوریا جەنگێک لە ئارادایە کە تا ئێستا رانەگەیێنراوە.\n٣ی تشرینی یەکەمی ١٩٩٨: لە سەروبەندی قەیرانی نێوان ئەنقەرە و شامدا کەسێک هاتە ناو گۆڕەپانەکەوە کە کەس چاوەڕوانی ئەوەی نەدەکرد. حوسنی موبارەک سەرۆک‌کۆماری میسر بۆ گۆتوبێژکردنی ئاڵۆزیەکەی نێوان تورکیا و سوریا، چووە سعودیە. موبارەک لەگەڵ مەلیک فەهەد کۆبووەوە و وتی:”دەبێت ئێمە کۆتایی بەم ئاڵۆزیە بهێنین و کۆنتڕۆڵی بکەین. بۆیە من ئامادەم لە ئەنقەرە و شام چاوپێکەوتن ئەنجام بدەم.”\n٤ی تشرینی یەکەمی ١٩٩٨: دواتر موبارەک سەردانی شامی کرد و بۆ ماوەی دوو کاتژمێر لەگەڵ حافز ئەسەد سەرۆک‌کۆماری سوریا کۆبووەوە و بە بێ ئەوەی هیچ لێدوانێک بدات بە دەزگاکانی راگەیاندن، لە سوریا دەرچووە. ئەمیر موسا وەزیری دەرەوەی میسر لە سوریا مایەوە و وتی:”بۆ چارەسەرکردنی کێشەکە، ئێمە هەوڵ دەدەین رێگای دیالۆگ بگیرێتەبەر.”\n٥ی تشرینی یەکەمی ١٩٩٨: موبارەک کە دەیویست لەو ئاڵۆزیەدا رۆڵی نێوەندگیری ببینێت، چوو بۆ ئەنقەرە. موبارەک هێشتا لە ئەنقەرە دانەبەزیبوو، مەسعود یلماز سەرۆکوەزیرانی تورکیا وتی:”بۆ ئەوەی دادگایی بکرێن، داواکارین لە سوریا، ئۆجالان و تیرۆرستانی‌ترمان رادەست بکەن.” بەرەو ئێوارە هەر یەک لە مەسعود یلماز و ئەجەویتی جێگری سەرۆک‌وەزیران و ئیسمائیل جەم وەزیری دەرەوە بۆ گوتوبێژکردنی بارودۆخەکە کۆبوونەوە.\n٦ی تشرینی یەکەمی ١٩٩٨: دەمیرەل و موبارەک کۆبوونەوە. دەمیرەل دۆسیەی ‘سوریا دەبێت چیبکات’ی رادەستی موربارەک کرد و وتی:” ئەگەر چاوەڕوانییەکانمان نەگەن بە ئەنجام، هەرچییەک پێویست بێت دەیکەین. ئێوە خۆتان باشتر دەزانن کە ئەوەی پێویستە بکرێت، چییە.” موبارەک هەمان رۆژ بۆ تەلەفیزیۆنی میسر قسەی کرد و وتی:”بۆ ئەوەی سوریا و تورکیا کێشەکانی نێوان خۆیان چارەسەر بکەن و رێگەی دیالۆگ بگرنەبەر، چەند پێشنیازێکمان پێشکەش بەوان کردووە.”\n٨ی تشرینی یەکەمی ١٩٩٨: نۆرەی ئێران بوو بۆ نێوەندگیری نێوان ئەنقەرە و شام. کەمال خەرازی وەزیری دەرەوەی ئێران یەکەم جار چووو بۆ شام و دواتریش چوو بۆ ئەنقەرە. بە پێی راگەیاندنەکانی تورکیا، دەمیرەل بە خەرازی وتووە:”پشتیوانی لە سوریا نەکەن، ئەگەر نا ئێوەش زەرەر دەکەن.”\nلەو سەروبەندەدا، لە نێوان ئەنقەرە و شام ئەم شتانە روویاندا، لە دەریای سپیش رووداوێکی سەرنجڕاکێش روویدا. لە ٣ی تشرینی یەکەمی ١٩٩٨، ١١ وڵاتی ئەندام لە ناتۆدا لە ژێر ناوی ‘Dynamîc Mix 98’ نزیک لە سنووری سوریا لە ئەسکەندەرون دەستیان بە مانۆرێکی سەربازی کرد. ٢٥٠٠ سەربازی هێزی دەریایی و زەمینی ئەمریکا لە ئەسکەندەرون جێگیر کرابوون. بە پێی وتەی چەندین چاودێر، لە سوریا شەڕێک دەستی پێدەکرد و ناتۆش لەناو ئەو شەڕەدا جێی دەگرت. رێبەر ئاپۆ لەو جموجوڵە تێگەیشت و لە ٩ی تشرینی یەکەمدا لە سوریا دەردەچوو. سەیر لەوەدا بوو کە ئەو مانۆرە لە ١٥ی تشرینی یەکەمدا کۆتایی پێدەهات و سەربازەکانی ئەمریکاش لە ئەسکەندەرون دەکشانەوە.\nبانگەوازی، ‘تاوانی کوشتنی پالمە ئاشکرا بکەن’\nرێبەر ئاپۆبە رێگای ئاسمانی لە شام دەرچوو و بۆ ماوەی هەفتەیەک هیچ زانیاریەک لەبارەیەوە نەبوو. رێبەر ئاپۆ لە ١٥ی تشرینی یەکەمدا بە تەلەفۆن بەشداری لە بەرنامەیەکی تەلەفیزیۆنی مەد تیڤی دا کرد. رێبەر ئاپۆ لە سەرەتای قسەکانیدا وتی:”بەر لە هەموو شتێک، بۆ گەلەکەمان و هەموو وڵاتانی موسلمان و مرۆڤایەتی پێشکەوتووخواز، لە کەسایەتی ئێمەدا، لەسەر گەلانی رۆژهەڵاتی ناوەڕاست پلانگێریەک سەپێنرابوو. ئەم پلانگێریە کە نیوەچڵە مایەوە، سەرکەوتوو نەبوو.” رێبەر ئاپۆ دواتر ئاشکرای دەکرد کە ئامانج لەمە چییە؟\nرێبەر ئاپۆ پلانگێریی ٩ی تشرینی یەکەمی دەبەستەوە بەو پلانەی دژی بزوتنەوەی ئازادی کورد بەڕێوە چوو کە دوای ساڵی ١٩٨٦ کاتێک ئۆلف پالمە سەرۆکوەزیرانی سوێد کوژرابوو و ئەمەشی ئاشکرا دەکرد:\n“ئەم تاوانە کە بە مەبەست کرابوو، دواتریش رەشکردن و ناشرینکردنی هەموو کورد؛ کاری گلادیۆ بوو. بۆ نمونە وتیان ‘بڕیارەکە لە لای ئاپۆوە هاتووە’ من زۆر حەزم دەکرد بزانم ئەو فەرمانە لەکوێوە هاتووە. هەروەک چۆن لەم رۆژانەشدا رۆژنامەی حوریەت ئەم مانشێتەی دانابوو، ‘سبەینێ ئەم فەرمانە ئاشکرا دەکەین’ بەڵام ئاشکرا نەکرا. ئەگەر ئاشکرا کرابا دەمامەکەکان لادەچوون و رووی ناوخۆیی پلانگێریەکەش ئاشکرا دەبوو. داواکارم لە بینەران و گەل و رۆژنامەنووسان و رۆشنبیران، بە هۆشیارانە رووداوەکەی پالمە براورد بکەن. هەمان پلانگێری ئێستا لەدژی ئێمە بەڕێوە دەچێت. پلانی لەناوبردنی پالمە رووداوێکی گرنگە و تا ئێستا ئاشکرا نەبووە، هێندە کە ئاشکرا ناکرێت.”\nدوای چەندین ساڵ ئاشکرا دەبوو کە تاوانی کوشتن پالمە، کە رێبەر ئاپۆداوای کردبوو ئاشکرا بکرێت، هیچ پەیوەندیەکی بە پەکەکەوە نییە. لە مانگی حوزەیرانی ٢٠٢٠ دا داواکاری گشتی سوید رایگەیاند کە ستیگ ئەنگسترۆن تاوانباری کوشتنی پالمە لە ساڵی ٢٠٠٠دا مردووە و لە بارەی ئەو پرسە ‘پەکەکە هیچ پەیوەندییەکی بەو رووداوەوە نییە’ دەیوت:”درووستکردنی پەیوەندیەکی بەم شێوەیە شتێکی بێبنەمایە.”\nرێبەر ئاپۆ لە قسەکانیدا بەم شێوەیە باسی لە وردەکاری ئەو شتانە دەکرد کە لە ٩ی تشرینی یەکەمیدا روویانداوە:\n” ئەو رۆژەی تەلەفیزیۆنی مەد سڕایەوە، ئێمە لە ئاسمان بووین. بۆ دەستپێکردنی ئەم شەڕە، فڕۆکە جەنگییەکان و ئامادەکردنی کەشتی و موشەکەکانی ناو کەشتیەکانی ناو دەریای سپی، هەموویان بۆ من بوون. دەبێت ئەوەیان ئاشکرا کردبا کە من لە چ کاتێکدا لە کوێم؟\nئێستا با سەرنج بدەین، دەڵێن ‘ئاپۆ لە کوێیە’ و لەمە زیاتر هیچ قسەیەک‌تریان لەدەم نایەتە دەرەوە. رۆژنامەنووسان لە مانشێتەکاندا وتیان، ‘یان ئاپۆ یان شەڕ’. ئەمە راست بوو. هەموو شتێک لە من ئاسی ببوو. شەڕەکە دەستی پێدەکرد، بەڵام ئەو پیاوە لە کوێ بوو؟ سووریەکان شڵەژاون، دەڵێن:”ئێمەش نازانین لە کوێن’ پێیان دەڵێن ‘نا، دەبێت بیدۆزیتەوە’. سوریا دەڵێت:’کاتمان بدەرێ’، دەڵێت ‘نا، کاتت پێنادەین’. کۆتایی بە کاتەکە هات. ئیدی چەقۆ گەیشتە سەر ئێسقان. گومان لە بڕیاردانی شەڕدا نییە، بەڵام زۆر گرنگە کە من لە کوێم.\nلە ٩ی تشرینی یەکەمدا بوردومان دەکرا. بۆ ئەوەی ئەم بڕیارەش جێبەجێ بکرێت، پێویستی بە شوێن و کات هەیە. سەرنج بخەنە سەر هەوڵەکانی ئەو رۆژە. مەسعود یلماز وتی: ‘کۆتایی پێهات، ئەمە دوایین هۆشداری بوو’. بڕیاری شەڕ دراوە، هەموو کەسێک ئەمە دەزانێت. لە پەرلەمانیش بە یەکدەنگی ئەم بڕیارەیان قبووڵ کرد. بەڵام بە رێکەوت، بۆ دەستنیشانکردنی ئەو کات و شوێنەی ئێمەی لێیدەبین، بە بڕوای من لە ماوەی سێ رۆژدا کارێک هەبوو کە دەبێت بیکەن. ئەمە پێویستی بە روونکردنەوە هەیە. بەڕاستی بە هەندێک لە دۆستەکانمان وتبوو، لەم کاتژمێرەدا لە فلان شوێن دەبین. من ناتوانم بڵێم گومانیان لێدەکەم، بەڵام لێکۆڵینەوەی لێدەکەین، دەبوایا لەو کاتژمێرەدا بەڵێنێکیان جێبەجێ کردبا. ئەو بەڵێنەیان جێبەجێ نەکرد و وتیان: ‘ئێوە بۆچی دەڵێن لەو کاتژمێرەدا ئەو شتە جێبەجێ بکرێت؟ لێرەدا بۆنی پلانگێری دێت’ و من قبووڵم نەکرد. ئەم بارودۆخە رێگای بۆ گوتووبێژێکی دوو کاتژمێری کردەوە. لە سەدا سەد چاوەڕوانییەکی بەم شێوەیە لە ئارادا نەبوو. ئەو شتانە ساڵی پاریش هاتنە سەر رێگامان. لە گوتوبێژێکی بەم شێوەیەدا، ئێمەش شڵەژاین. وتمان:’ئەگەر وایە ئێوەش ئاگاتان لە یاریەکە هەیە’. ئێوە بۆچی کاتمان بەسەردا دەسەپێنن؟ لەگەڵیشیدا شتێک کە پێچەوانەیە دەسەپێنن. هەم کاتەکەی، هەم پێچەوانەکەی. ئەمە بێگومان پلانگێرییەکە لە دژی ئێمە.’ لەم گوتووبێژەدا، کە دەمانوت قبووڵمان نییە، ئێمەش شوێن و کاتەکانمان بەو پێیەی خۆمان لێی تێدەگەین و چاوەڕیی دەکەین، جێبەجێمان کرد. ئەمە شانس یان رێکەوت یانیش هەڵبژاردەیەک بوو.\nئەو کات و ساتەی کە بە نیاز بوون بە مووشەک هێرش بکەن وەکوو ئەوان دەرنەچوو، شوێنیش ئەو شوێنە نەبوو کە چاوەڕێی بوون. ئەوان دوو شوێنیان هەڵبژاردبوو، کاتێک ئەو دوو شوێنە نەبوو، ئەو شوێنەی ئێمە بۆی دەڕۆین، پلانەکەیان بەڕێوە نەچوو. دەتوانم بە ئاشکرا ئەمە بڵێم کە ئەگەر کات و ساتەکە بە پێی دڵخوازی ئەوان بوایا، لە رۆژهەڵاتی ناوەڕاست شەڕێکی نوێی ناوچەیی دەستی پێدەکرد. وەکوو پەرتوکی Glancyی ‘ئەو چالاکیانەی رێگا بۆ شەڕ دەکەنەوە’ ئەو شوێنەی ئێمەی لێبووین، ئەوان دەیانوت، گوایا سوریایە، ئەو شوێنەیان بوردومان دەکرد. بۆ بوردومانکردنی ئامانجە ئابوورییەکان، لە رۆژنامەکاندا زۆر شتیان نووسیبوو. دەڵێم گوایە بە پێی ئەم نووسینانەیان، هەموو ئامانجە ئابوورییەکانی سوریا و کۆشکی سەرۆک‌وەزیرانیش بوردومان دەکرا. ئۆپڕاسیۆنێکی نیوەچڵە، شووریان لێهەڵکێشاوە و نایانەوێت شمشێرەکەیان دابنێن.”\nپلانی (B)ی پلانگێریەکە ئینتەرپول بوو\nرێبەر ئاپۆ رایدەگەیاند، بەهۆی ئەوەی شوێنەکەی ئاشکرا نەکرابوو، مووشەکیان نەهاوێشت و لە قسەکانیدا دەیوت:”ئێستا دیسان تاقی دەکەنەوە، بڕیاریان داوە.” ئەو هێزانەی لە ٩ی تشرینی یەکەمدا پلانگێرییەکەیان ئامادە کردبوو، بیریان لە چوونە دەرەوە لە سوریا کردبوو و لە بارەی رێبەر ئاپۆەوە بە شێوەی ‘بەپەلە’ لە ناو ئینتەرپولدا بڕیاری گرتنیان دابوو. ١٠ رۆژ دوای دەستپێکردنی پلانگێرییەکەوە لە ١٩ی تشرینی یەکەمی ١٩٩٨ رێبەر ئاپۆ بە رێگای تەلەفۆن بەشداری بەرنامەیەکی تەلەفیزیۆنی مەد تیڤی بوو و وتی:\n“بۆچی لە ٩ی تشرینی یەکەمدا بڕیاری گرتنی ‘بەپەلە’ درابوو؟ بۆچی رۆژێکی تر نەبوو؟ ئەمە دەیسەلمێنێت کە پلانگێرییەکە نێودەوڵەتییە. ئەمە لە هەموو شوێنێک بڵاو کراوەتەوە:‘ئەو کەسە بچێتە هەر وڵاتێک، رادەگیرێت’. ئەو پلانەی من پێی دەڵێم لە سەدا ٩٩ رێگای دەرچوونی نییە، ئەمەیە.\nلە دەریای سپیەوە تا سنوورەکانی سوریا، مووشەک جێگیر کران. ١٠ هەزار سەرباز لە زاخۆ جێگر کران. خایینەکانی PDK، لە هەرێمی گارا دەستیان بە هێرش کرد. رێوشوێنێکی وەهایان گرتەبەر، ئەمانە هەموویان بەڵگەن. لەسەر ئاستی نێودەوڵەتی راگەیاندنێکی سووریان بڵاو کردەوە، گوایا ئێمە بچین بۆ هەر وڵاتێک، لەو وڵاتە دەستگیرمان دەکەن. باشە، دەتوانین بچین بۆ کوێی دونیا؟ بۆ رزگاربوون لەوان، مرۆڤ دەبێت بچێت بۆ بۆشایی ئاسمان. پلانگێریەکە بە شێوازێک داڕێژراوە کە مرۆڤ ناتوانێت لێی رزگار ببێت.”\nرێبەر ئاپۆ لە قسەکانیدا باس لە رزگاربوونیشی دەکات و دەڵێت:\n“بێگومان هەموو شتەکانیش وەکوو پلانەکانیان نییە. هەرچەند تەکنیکیان بەهێز بێت، بەڵام ئەگەر مرۆڤ ئاگادار بێت و واز لە گرتنەبەری رێوشوێن نەهێنێت، رێگایەکی رزگاربوونی دەبێت. ئەو شتەی من لێرە دەتوانم بڵێم، ئەوەیە کە، ئێمە لە ژیانداین و تێکۆشانمان بە شێوەیەکی بەهێز بەردەوام دەکەین. گوایا بە نیازن هەموو بودجەکەیان بەکار بهێنن و دەستگیرم بکەن. گەلانی تورکیایان رازی کردووە و تا ئێستاش بە دوای مندا دەگەڕێن. ئەمە نە لە بنەما عەشیرەتەکان و نە لە کاتی یامیامانەکاندا بوونیان نەبووە.”\nپەردەی دووەمی ٩ی تشرینی یەکەم\nرێبەر ئاپۆ ناچار بوو ٩ی تەشرینی یەکەمی ١٩٩٨ لە رۆژهەڵاتی ناوەڕاست بڕواتە دەرەوە و وتی:”لەم ساتە بە دواوە من بۆ کوێ بچم لەلایەن ناتۆ و ئەمریکاوە چاودێریکردن و کۆنترۆڵکردنم بەردەوام دەبێت”.\nرێبەر ئاپۆ ساڵی ٢٠٠٣ لەو پارێزنامەیدا، کە پێشکەشی دادگای سزا قورسەکانی ئەسینای کرد، کە رێبەر ئاپۆی تێیادا دادگایی دەکرا بە ناوی (پارێزنامەى ئەسینا بۆ ئەندامانی دەستەى دادوەریی و دادگای سوێندخواردووی تێکەڵی ئەسینا) هەموو شتێکی بە شێوەیەکى ئاشکرا خستووەتەڕوو:\n“هاوکات لەگەڵ هۆکارە گشتییەکان و کاریگەرییەکان لەسەر بڕیاری رۆیشتنی بۆ ئەسینا و بۆ ئەوروپا وتی: بڕیارەکەى کاریگەری بوو بە بەڵێن و پەیمانەکەى کۆستاس بادوڤاس وەزیرى پیشووی راگەیاندنی یونان و پەرلەمانتاری ‘PASOK‘ (حیزبى سۆسیال دیموکراتی یونانە بە ناوی بزووتنەوەى پان هلەنیک و لە یونان پێى دەوترێت پوزک) و لە درێژەدا رایگەیاندووە: “بادوڤاس رۆژی ٦ی تشرینى یەکەمی ١٩٩٨ لە شام لە چاوپێکەوتنەکەی لەگەڵمدا بە شایەتی ئایفەر کایا رایگەیاند، ١٠٩ پەرلەمانتاری پەرلەمانى یونان تۆیان بانگهیشت کردووە بۆ یونان و وتى: حکومەتى یونانیش پشتیوانى لە چوونەکەى تۆ دەکات بۆ ئەسینا. وتیشی: ئەو گەڕایەوە بۆ وڵاتەکەى خۆی تاوەکوو دەستبکات بە ئامادەکاری بۆ چوونەکەى من. بەڵێنى دا کە لە فڕۆکەخانەى ئەسینا بە دەممەوە بێت و پێشوازیم لێ بکات.\nلەسەر ئەو بنەمایە، رۆژی ٩ی تشرینى یەکەمی ١٩٩٨ لە فڕۆکەخانەى شامەوە بە فڕۆکەیەکی هێڵی ئاسمانى سووریا رووی لە ئەسینا کرد. کاتێک فڕۆکەکە لە فڕۆکەخانەى نێودەوڵەتی هێللینکۆنی ئەسینا نیشتەوە، بادوڤاس کە خۆی بانگهێشتی کردم و بەڵێنى دابوو، کە هەموو شتێکی ئامادە کردووە و بەڵێنی دابوو بێت بۆ فڕۆکەخانە و پێشوازیم لێ بکات، دیارنەبوو و نەهاتبوو. ئێمە چاوەڕێى بادوڤاس بووین، بەڵام ئەوەى هات بۆ لامان ساڤاس کالینیدیس و بەرپرسێکى باڵاى دەزگاى هەواڵگری یونان بوو بە ناوی ستاڤار ئاکاکیس. لە ٩ی تشرینی یەکەم و کاتێک ئێمە لە فڕۆکەخانەکە بووین ئایفەر کایام لەگەڵ بوو، زۆر هەوڵیدا لە رێگەى تەلەفونەوە پەیوەندی بە بادوڤاسەوە بکات تاوەکووو بێت بۆ فڕۆکەخانەکە و لەسەر بەڵێنەکەى بێت. لە ئەنجامدا بادوڤاس وتى: “من ناتوانم هیچ بکەم و کارێکیش نییە، کە ئەنجامی بدەم، لەگەڵ سەرۆک وەزیران لە کۆبوونەوەدام” و نەهات…\nدواتر ئاشکرا بوو، بۆ ئەوەى من لە سوریا بێمە دەرەوە و بکەومە تەڵەی یونان، بەریتانیا لە رێگەى بادوڤاسەوە دەستبەکار بوو بوو. بانگهێشتەکەى بادوڤاس، کە بۆ خۆی لەلایەن بەریتانییەکانەوە پەروەردە کرابوو، یەکەم هەنگاوی پیلانگێڕییەکەى ئەمریکا – بەریتانیا – سیمیتس بوو. لەو ساتە بە دواوە من بۆ هەر کوێ بڕۆیشتبام، لەلایەن ناتۆ و ئەمریکاوە بەشێوەیەکى زۆر چڕوپڕ چاودێری و کۆنترۆڵیان دەکردم.\nبە ترس و هەڕەشەیەکی گەورەوە پێیان وتم، دەبێت هەر ئەمڕۆ تاوەکوو کاتژمێر پێنجی ئێوارە لێرە بڕۆیت، ئەگەرنا بە زۆر دەرت دەکەین. هەڵوێستێکی بەوجۆرەیان بەرامبەرم نواند. نە چاوەڕێى ئەو دۆخەم دەکرد و نە بۆیشی ئامادە بووم. چوار بۆ پێنج کاتژمێر لە بەشی ترانزێتی فڕۆکەخانەکەدا راگیراین. دواى ئەوەی بانگهێشت‌نامە لەلایەن نومان ئوچار ناسراو بە ماهیر وڵات نوێنەری ئێمە لە رووسیا ئامادە کرا و لە رێگەى فاکسەوە نێردرا، ستاڤار ئاکاکیس وتی: لە باڵیۆزخانەى رووسیا دۆست و ناسراوی هەیە و کاروباری ڤیزەکە ئەنجام دەدات. وەزارەتى دەرەوەى یونان زۆر بەخێرایى فڕۆکەیەکى تایبەتى ئامادە کرد و هەر ئەو رۆژە (٩ی ئۆکتۆبەر – تشرینی یەکەم) منی برد بۆ مۆسکۆ”.\nکاتێک رێبەر ئاپۆ گەیشتە مۆسکۆ یەکێک لەو کەسانە، کە هات بۆ پێشوازیکردنی ڤلادیمیر ژیرۆنۆڤسکی بوو، کە ژیرۆنۆڤسکی لەو کاتەدا جێگری سەرۆکی دوما (پەرلەمانی رووسیا) بوو. رێبەر ئاپۆ یەکەم شەو لە ماڵی ژیرۆنۆڤسکی میوان بوو و لەوێشەوە ئەوی برد بۆ ماڵێک لە چیایەکەدا. لەو نێوانەدا ‘داوای پەنابەری سیاسی’ پێشکەشی بەرپرسانی ئەمنی رووسیا و ئەو کەسانە کرد، بەرپرسیاری دابینکردنی ئاسایشی بوون، بەڵام وەک ئەوەى لە یونان روویدا، لە رووسیاش ‘مافی پەنابەری سیاسی’ کە مافێکی یاسایی دەوڵەتی روسیا و مافێکیشە لە ماف نێونەتەوەییەکان، بۆ رێبەر ئاپۆ پەسەند و قبووڵ نەدەکرا.\nمامەڵەى چەپەڵی نێوان مۆسکۆ – ئەنقەرە\nلە رۆژی دووەمدا، کە رێبەر ئاپۆ رۆیشت بۆ رووسیا، مەسعود یڵماز سەرۆک وەزیرانی تورک، کە لە ئانتالیاوە دەچوو بۆ مەلەتییە لە فڕۆکەدا لەگەڵ رۆژنامەوانی تورکدا قسەى کرد و یڵماز لە وەڵامی پرسیاری: “دەبێت ئاپۆ چوو بێت بۆ کوێ؟” وتی:”دەبێت رۆیشتبێت بۆ رووسیا، ئەرمینیا و لوبنان، بەڵام لەو بڕوایەدا نیم رووسیا ئاپۆ قبووڵ بکات”. لە راستیدا لە ١١ی تشرینی یەکەم بە دواوە زانیاری هەواڵگری و سیخوڕی لەسەر وێستگەکان و رێگاکانی رێبەر ئاپۆ بە رێکوپێکی بە ئەنقەرە رادەگەیەندرا، بەڵام دەوڵەتی تورک نەیخواست سەرنجەکان بخاتە سەر رووسیا، چونکە مامەڵە و سەودایەکی چەپەڵ و قێزەون لە پشت دەرگاکانەوە دەستیپێکردبوو و هێشتا بە ئەنجام نەگەیشتبوو.\nکاتێک مامەڵەکە بەردەوامبوو، بەرپرسانی دەوڵەتی تورک بوونی رێبەر ئاپۆیان لە رووسیادا لە رۆژی ١٩ی تشرینی یەکەمدا بۆ رای گشتی ئاشکرا کرد. لەو کاتەدا محەمەد عەلی ئیرتەم چەلیک یاریدەدەری راوێژکاری وەزیری دەرەوەى تورکیا رۆیشت بۆ مۆسکۆ و نامەى مەسعود یڵماز سەرۆک وەزیرانی رادەستی یەڤگینی پیرۆماکۆڤی سەرۆک وەزیرانی رووسیا کرد. لە نامەکەدا بۆ رادەستکردنی رێبەر ئاپۆ پێشنیازی سەودا و مامەڵەى ئابووری لەلایەن تورکیاوە بۆ رووسیا خرابووە روو. لە کاتی ئەو مامەڵەیەدا رێبەر ئاپۆ داوای ‘پەنابەری سیاسی’ لە دۆما کرد.\nلەو نێوانەدا و لە ٢٩ی تشرینی یەکەمی ١٩٩٨دا بۆ پیرۆزبایی‌کردنی ٧٥هەمین ساڵیادی دامەزراندنی کۆماری تورکیا سەرنجەکان چووبوونە سەر ئەنقەرە. یەکێک لەو کەسانە کە بانگهێشتکرا بۆ ئەنقەرە ئیگۆر ئیڤانۆڤ وەزیری دەرەوەی رووسیا بوو، کە نامەى پریماکۆڤ سەرۆک وەزیرانی رووسیای بۆ مەسعود یڵماز سەرۆک وەزیرانی تورک لە جانتاکەیدا بوو. پریماکۆڤ لە نامەکەیدا وتبووی: رێبەر ئاپۆ لە رووسیا دەردەکەن. یڵماز نامەکەى پشتڕاستکردەوە و وتی: “ئەو وەڵامەی، کە چاوەڕێی بووین لە رووسیاوە پێمان گەیشت”.\nگەورە جەنەڕاڵ کڤرک ئۆغڵو سەرۆک ئەرکانی گشتی تورک هەمان رۆژ بۆ راگەیاندنەکان قسەى کرد و بەم قسانە سەرنجەکانی راکێشایە سەر مامەڵە قێزەون و چەپەڵەکەیان لەگەڵ رووسیا و وتی:\n“ئەگەر رووسیا ژیر بێت ئەوە پشتیوانی لە ئۆجالان ناکەن. لەوێ سەرمایەگوزارییەکی ١٠ ملیار دۆلاریمان هەیە. ئەوروپا بەهۆی قەیرانی ئابوورییەوە خۆی لە رووسیا دووردەخاتەوە، بەڵام ئێمە بەردەوامین لەسەر کارەکانمان لە رووسیا، ئێمە دەمانەوێت ئەو پەیوەندییە بەهێزتر بێت”.\nئەمریکا رایگەیاند ‘نابێت هیچ وڵاتێک مافی پەنابەریی پێ بدات’\nلەو رۆژانەدا کە دەوڵەتی تورک لەگەڵ ئیدارەکەى پریماکۆڤ لە دانوستانی دیپلۆماتیک دا بوو، دۆمای رووسیا داواکەی رێبەر ئاپۆی بۆ پەنابەری سیاسی خستە بەرنامەی کاری خۆیەوە و لە ٤ی تشرینی دووەمی ١٩٩٨دا بڕیاری خۆی لەبارەى ئەو داوایەى رێبەر ئاپۆەوە ئاشکرا کرد. بە ٢٩٨ دەنگی بەڵێ لە بەرامبەر یەک دەنگی سپی دا، لە مانایەکی تردا بە کۆی دەنگ مافی پەنابەریی رێبەر ئاپۆ قبووڵ کرابوو، بەڵام ئەمجارە هەندێک هێزی تری نێونەتەوەیى بەشداری پرۆسەى تەنگاوکردنی مۆسکۆیان کردبوو.\nجەیمس رۆبین وتەبێژی وەزارەتی دەرەوەى ئەمریکا لە ٥ی تشرینی دووەمی ١٩٩٨دا لە کۆنفرانسێکى رۆژنامەوانی رۆژانەییدا لەبارەى پرسیاری “دۆما بڕیاریداوە مافی پەنابەری بە سەرۆکی پەکەکە بدات، هەڵوێستی ئەمریکا لەوبارەیەوە چییە؟”جەیمس رۆبین لە وڵامدا وتی:\n“مادلێین ئۆڵبرایت وەزیری دەرەوەی ئەمریکا پەکەکەى بە رێکخستنێکی تیرۆر ناساندووە. ئێمە داوامان لە حکومەتی رووسیا کردووە، کە لێکۆڵینەوە بکات تاوەکووو بزانێت ئۆجالان لە رووسیایە یان نا؟ بە خێرایی دەری بکات یان بۆ رادەستکردنی هەنگاوی پێویست بنێت”.\nئەو بەرپرسەى ئەمریکا لە هەمان لێدوانیدا سەرنجی خستەسەر بانگهێشتی هەندێک لە پەرلەمانتارانی یونان بۆ رێبەر ئاپۆ و وتی:\n“نابێت هیچ وڵاتێک مافی پەرنابەری بە تیرۆریستێک بدات. دووبارەی دەکەمەوە، هیچ وڵاتێک”.\nئیدی دۆخەکە روون بوو بووە. ئیدی بەرپرسان و بەڕێوەبەریی واشنگتۆن-یش لە کاردان. هەر خۆی رێبەر ئاپۆ لە ١٩ی تشرینی دووەمی ١٩٩٨دا کاتێک لە رێگەى تەلەفونەوە بەشداری بەرنامەى مەد تیڤی بوو رایگەیاندبوو، ئەوە بە رێککەوت نییە، کە پیلانگێڕییەکە لە دژی لە ٩ی تشرینی یەکەمی ١٩٩٨ەوە دەستیپێکردووە و لەوبارەیەوە وتی:\n“شتێکی تری سەیر هەیە، دەبێت بۆ ئەمریکییەکان گرنگ بێت. ٩ی تشرینی یەکەم رۆژی کوشتنی گیڤارایە. سەرنجڕاکێشە، کە هەمان ئەو رۆژە هەڵبژێردراوە. لەو بڕوایەدام هەندێکیش لەبەر ئەوە دەیانەوێت ئێمە لەگەڵ یادی ئەو شۆڕشگێڕە گەورەیەدا بکەن بە یەک”.\nچاوەڕێی رێز لەوانە نەبوو، کە سۆڤیەتیان فرۆشتبوو\nئەو بەرسەرهاتە لە رووسیا ماوەى ٣٣ رۆژ بەردەوام بوو. رێبەر ئاپۆ دواتر لە پارێزنامەکەیدا بۆ دادگای ئەسینا لەبارەی کردنە دەرەوەى لەلایەن بەرپرسان و بەڕێوەبەرانی دەوڵەتی رووسیاوە بەمشێوەیە هەڵسەنگاندن دەکات:\n“پریماکۆڤ بڕیارەکەى دۆمای قبووڵ نەکرد، لەو نێوانەدا قەیرانی ئابووری رووسیا رۆڵێکی گرنگی هەبوو. هەر خۆی رووسیا لە ناو قەیرانی داڕمان و لەبەریەک هەڵوەشان و داتەپین دا بوو، کە دوای رئال سۆسیالیزم لە سۆڤیەت روویدابوو. پریماکۆڤ سەرۆک وەزیرانی رووسیا و بۆریس یەڵتسین سەرۆک کۆماری رووسیا یەک لە خیانەتەکارە گەورەکانی رئال سۆسیالیزم بوون. بەرژەوەندی ئابووری و هەواڵگری و سیخوڕی شاراوە – قێزەون پەیوەندی بەو دۆخەوە هەبوو و دۆخی من چەند ستراتیژیکیش بوو، بەڵام لەلای ئەوان من بۆ فرۆشتن لەبار بووم. نەدەبوو من چاوەڕێ بومایە ئەو کەسانە، کە سیستمی گەورەی سۆڤیەتیان فرۆشتووە رێز و حورمەت لە بەهاکانی ئازادی بگرن.\nمۆسکۆ، کە یەکێکە لەناوەندە بژاردەکانی شارستانییەتی سەرمایەداری، گەمەی نامەردانەی خۆی لە دژی سۆسیالیزم گێڕا، لە کێشەى منیشدا بە شێوەیەک، کە زیاتر باو و شێوەیەکى روون نەبوو، بەبێ ئەوەى بە خۆیدا بشکێتەوە و شەرم لە خۆی بکات گەمە و یاری دەکرد. بڕیاری ٢٩٨ پەرلەمانتار لە بەرامبەر ١ پەرلەماندا بۆ قبووڵ‌کردنی مافی پەنابەری سیاسی من لەلایەن پریماکۆڤەوە هیچ مانایەکی نەبوو و هەڵوێستێکی بەدەر لە هەموو یاسا و مافەکان لە دژی ئەو بڕیارە لەخۆی نیشاندا. دەیانخواست لە ناو ئەو قۆناغەدا بە زۆر من بەسەر ئاسمانی تورکیادا ببەن بۆ قوبرس. بەرپرسێکی هەواڵگری رووسیا بە ناوی هیبا چیلی، کە ئەو کاتە لەگەڵم دەمایەوە وتی: ‘ئێمە قوبرسمان بۆ تۆ ئامادە کردووە و ئێوە دەڕۆن بۆ ئەوێ’. ئەوە ئۆپراسیۆنی لەناوبردنی من بوو. کاتێک بیستم، ئەو گەشتە بەسەر ئاسمانی تورکیادا دەبێت، بە ئەگەری ئەوەیە، کە فڕۆکەکە لە ئاسمانی تورکیا بکرێتە ئامانج و تێکبشکێنرێت، یان لە ئەنقەرە بینێشێننەوە، من ئەو رێگایەم قبووڵ نەکرد”.


ئه‌مڕۆ چوارشه‌مه 7ی مانگ دوو هێرش کرایه سه‌ر مه‌زاری خومه‌ینی و بینای چاوپێکه‌وتنه‌کانی خه‌ڵکی پارڵمانی ئێران. به پێی سه‌رچاوه ئێرانییه‌کان هێرشه‌کان کاتژمێر 10:30 به‌یانی به کاتی تاران ده‌ستی پێکرد و دوو هێرشبه‌ر له نزیکی مه‌زاری خومه‌ینی ته‌قه‌یان له خه‌ڵک کرد و یه‌کیان خۆی ته‌قانده‌وه. دوو هێرشبه‌ری تر چوونه نێو بینای پارلمانه‌وه و تا کاتژمێر 3:00ی دوا نیوه‌ڕۆ به کاتی تاران له گه‌ڵ هێزه‌کانی ئاسایش تووشی شه‌ڕ بوون.\nئاژانسی فه‌رمی هه‌واڵنێری ئێران ڕایگه‌یاندووه که له ده‌رئه‌نجامی ئه‌م هێرشانه 12 که‌س کوژراون و زیاتر له 35 که‌سیش بریندارن. هه‌روه‌ها هه‌ر چوار هێرشبه‌ره‌که‌ش کوژراون. به وته‌ی به‌رپرسانی ئێران ئه‌مه یه‌که‌مین هێرشی تێرۆرستی داعش بۆ سه‌ر ئێرانه و تۆڕی "أعماق" سه‌ر به داعشیش به‌رپرسایه‌تی هێرشه‌که‌ی گرتۆته ئه‌ستۆوه.\nوه‌ک هوشیار روسته‌می رۆژنامه‌وانی دانیشتووی تاران به ده‌نگی ئه‌مه‌ریکا ده‌لێت ڕه‌وشی ئاسایش له تاران ئه‌هوه‌ن بۆته‌وه و ژیانی رۆژانه‌ی خه‌ڵک به شێوه‌یه‌کی ئاسایی به‌رده‌وامه. رۆسته‌می ده‌ڵێت به‌رپرسانی ئێران ڕایانگه‌یاندووه ده‌سته‌یه‌کی تری تێرۆرستی له گه‌ڵ ئه‌م دوو ده‌سته هاتوونه‌ته ناوخۆی ئێرانه‌وه، به‌ڵام پێش ئه‌وه‌ی هێرشبه‌رنه سه‌ر ئامانجه‌که‌یان ناسراون و ده‌ستبه‌سه‌رکراون.\nبۆ وه‌رگرتنی زانیاری زیاتر سه‌باره‌ت به ورده‌کاری ئه‌م دوو هێرشه‌ی ئه‌مڕۆ له تاران له گه‌ڵ هوشیار ڕۆسته‌می وتووێژمان کردووه.


ئیسرائیل به‌ر له ڕاگرتنی بیناسـازی له که‌ناری ڕۆژئاوا دروسـتکردنی خانووبه‌ره‌ی زیاتر له‌وێ په‌سه‌ند ده‌کات\nیاریده‌ده‌رێـکی سه‌رۆک وه‌زیری ئیسرائیل بنیامین ناتانیاهو ده‌ڵێت سه‌رۆک وه‌زیر تاووتوێی ڕاگرتنی دروسـتکردنی نیشـته‌جێـگا له که‌ناری ڕۆژئاوای داگیرکراو ده‌کات ، به‌ڵام ئه‌مه به‌ر له ته‌واوبوونی سه‌دان خانووبه‌ره‌ی نوێ له هه‌رێمه‌که‌دا نابێت.\nئه‌و یاریده‌ده‌ره که داوای کردوو‌ه ناوی نه‌هێنرێت ئه‌مڕۆ هه‌ینی ڕاشیگه‌یاند که به‌ڕێز ناتانیاهۆ له چه‌ند ڕۆژی داهاتوودا نیشته‌جێگا نوێـیه‌کان په‌سه‌ند ده‌کات و پاشان تاووتوێی ڕاگرتنی بۆ ماوه‌یه‌ک ده‌کات.\nشایانی باسه ئیسرائیل ئێستا له پرۆسه‌ی دروستکردنی 2500 خانوی نوێیه له‌و هه‌رێمه داگیرکراوه‌دا.\nکاربه‌ده‌ستانی وڵاته یه‌کگرتووه‌کانی ئه‌مه‌ریکا داوا له ئیسرائیل ده‌که‌ن که دروستکردنی خانووبه‌ره له که‌ناری ڕؤژئاوا ڕابگرێت له هه‌وڵێكدا بۆ نوێ کردنه‌وه وتووێژی ئاشتی له نێوان ئیسرائیل و فه‌ڵه‌ستینیه‌کاندا.\nفه‌ڵه‌ستینیه‌کان ده‌ڵێن ئه‌وان به‌شداری له وتووێژه‌کان ناکه‌ن تا ئه‌و کاته‌ی ئیسرائیل دروستکردنی نیشته‌جێگاکان ڕانه‌گرێت.\nله سه‌ره‌تای ئه‌م هه‌فته‌یه‌شـدا نوێنه‌ری تایبه‌تی وڵاته‌یه‌کگرتووه‌کانی ئه‌مه‌ریکا بۆ ڕۆژهه‌ڵاتی ناوه‌ڕاست جۆرج مچڵ له‌گه‌ڵ کاربه‌ده‌ستانی ئیسرائیلیدا کۆبووه‌وه به مه‌به‌سـتی گفتوگۆ کردن له‌سه‌ر ده‌ستپـێکردنه‌وه‌ی وتووێژی ئاشتی.


ڕێـکخراوی ته‌ندروسـتی جیهانی ئاستی ئاگاهی له‌مه‌ڕ درمی ئه‌نفلۆنزای به‌راز به‌رز ده‌کاته‌وه\nڕێـکخراوی ته‌ندروسـتی جیهانی ئاسـتی هۆشـداری به‌رزکردۆته‌وه بۆ ڤایرۆسی کوشـنده‌ی ئه‌نفلۆنزای به‌راز و ده‌ڵێت ئه‌و ڤایرۆسه له نێو مرۆڤدا زیادیکردووه. هاوکات ژماره‌ی مردووه‌کان به هۆی ئه‌م نه‌خۆشـیـیه له مه‌کسیک زیادی‌کردوه‌وه که نه‌خۆشـیـيه‌که له‌وێوه سه‌ری‌هه‌ڵـداوه.\nکاربه‌ده‌سـتانی ته‌ندروسـتی مه‌کسـیکۆ له دره‌نگانێـکی ڕۆژی دووشه‌ممه ڕایانگه‌یاند که بڕوا ده‌کرێت تا ئێسـتا 152 که‌س به هۆی ئه‌نفلۆنزای به‌رازه‌وه گیانیان له ده‌سـت‌دابێت له کاتێـکدا 1600 که‌سی تر نه‌خۆشـیـیه‌که‌یان گرتووه.\nزیادبوونی ژماره‌ی قوربانیـیه‌کان به هۆی ئه‌و نه‌خۆشـیـیه‌وه چه‌ند کاتژمێرێـک پاش ئه‌و ڕاگه‌یاندنه‌ی ڕێـکخراوی ته‌ندروسـتی جیهانی بوو که ئاسـتی هۆشـداری به‌رزکرده‌وه.\nله وڵاته یه‌کگرتووه‌کانی ئه‌مریکاش تا ئێسـتا به لایه‌نی که‌م 44 دۆسـێـی پـشـتڕاست‌کراو هه‌یه، له نێویاندا 11 له کالیفۆرنیا.\nفه‌رمانڕه‌وای کالیفۆرنیا ئارنۆڵد شـوارزنیگر ده‌ڵێت زۆربه‌ی ئه‌و که‌سـانه له سـان دیاگۆ و ناوچه‌کانی تری نزیـک سـنووری مه‌کسـیکۆن.\nکاربه‌ده‌سـتانی ته‌ندروسـتی ئیسرائیلیش ده‌ڵێن پـیاوێـکی ته‌مه‌ن 26 سـاڵ که تازه له سه‌ردانی مه‌کسیـک گه‌ڕاوه‌ته‌وه ڤایرۆسه‌که‌ی تیادا بووه و بووه به یه‌که‌م حاڵه‌تی نه‌خۆشـیـیه‌که له ئیسرائیلدا.\nئه‌و وڵاتانه‌ی تریش که ڤارۆسه‌که تیایاندا بڵاوبۆته‌وه بریتین له به‌ریتانیا، که‌نه‌دا، نیوزیلاندا و ئیسـپانیا، ئه‌مه‌ش له کاتێـکدا ئوسـترالیا و کۆریای باشور و فه‌ره‌نسـاش له چه‌ند حاڵه‌تێـک ده‌کۆڵنه‌وه که گومانیان لێـده‌کرێت تووشی نه‌خۆشـیـيه‌که بووبن.\nڕاپـۆرتێک له‌سه‌ر ئه‌نفلۆنزای به‌راز


لێدوان دەزگا راگەیاندنەکانی پارتی ھێندە بالۆرەی ١٦ی ئۆکتۆبەریان دووبارە کردۆتەوە ئەو رووداوە گەورەیان زۆر لە قەبارەی خۆی بچوکتر کردۆتەوە.\nمن پێم وایە ئەگەر کەسانێک ھەبن پەنجەی خیانەتیان بۆ درێژ بکرێ لەوە گەورەتر بە دوادانەچوون و جێبەجێ نەکردنی ئەرکە نیشتیمانی و ئەخلاقی و یاساییەکانە. پێویستە ئەو بابەتە لە بنەڕەتەوە یەکلایی بکرێتەوە.\nپارتی دەڵێ ئەوانەی لە ١٦ی ئۆکتۆبەر بەشداربوونە بۆیان نییە پۆستی باڵا وەربگرن !... جارێ لە پێشەوە پرانسیپێکی یاسایی ھەیە دەڵێ تۆمەتبار بێتاوانە تا تاوانەکەی بەسەردا ساغ دەکرێتەوە، ئەی کەواتە ئێوە چۆن لە رەشەوە خەڵک تومەتبار دەکەن و بەبێ ساغ کردنەوەش سزای دەدەن؟! ئەگەر لە رەشەوەش نییە بۆچی بابەتەکە بەشێوەیەکی یاسایی یەکلایی ناکەنەوە؟


لە شەش مانگی سەرەتای ئەمساڵ ١٧٤ حاڵەتی پێشێلکاری مافی مرۆڤ تۆمارکراوە – لڤین پرێس\nرێکخراوی ١٧ی شوبات:\nرێکخراوی ١٧ی شوبات راپۆرتێکی لەبارەی پێشێلکاریەکانی مافی مرۆڤ لە هەریمی کوردستان بڵاو کردەوە و رایگەیاند لە ماوەی شەش مانگی سەرەتای ئەمساڵ ١٧٤حاڵەتی پێشێلکاریی لەلایەن پارتی و یەکێتی ئەنجامدراوە.\nراپۆرتەکە باسی لە وردەکاری پێشێلکاریەکان کردووە و تیایدا دەڵێت: پێشێلکارییەکانی مافی مرۆڤ لەهەرێمی کوردستان پۆڵێن دەکات بۆ دووجۆر: راستەوخۆ و ناراستەوخۆ. جۆری یەکەم ئەو پێشێلکارییانە دەگرێتەوە کە ڕاستەوخۆ دەسەڵات لێی بەرپرسەو ئەنجامی دەدات نمونەی تیرۆری سیاسی و تەقەکردن لەخۆپێشاندەران…هتد. جۆری دووەم ئەو پێشێلکارییانە دەگرێتەوە کە ناراستەوخۆ بەرپرسیار دەبێت وەکو خۆکوشتن بەهۆی هەژاری و کوشتنی ژنان و گیان لەدەستدانی هاونیشتیمانیان لەڕێگەی هەندەران…هتد.\nئەوەشی روونکردووەتەوە: لە پارێزگای هەولێر ٥٤، سلێمانی ٩٩، دهۆك ٢١ تۆمارکراوە، هەروەها، کوشتن و تیرۆری سیاسی لە پارێزگای هەولێر یەك حاڵەت تۆمارکراوە.\nبە فەرمانی ئەسەد موچە و کرێی کار لە سوریا 50٪ زیادی کرد


تویتەر دەڵێت هەزاران ئەکاونتی سەر بە ئاکەپە و سەرۆکی تورکیای داخست\nی مانگی شه‌ش ١٢, ٢٠٢٠\nکۆمپانیای تویتەر دەڵێت 32,242 ئەکاونتی داخستووە بەهۆی پـێشێلکردنی یاسا و ڕێساکانی بەکارهێنانی ماڵپەڕەکەیان، لەوانە 7340 ئەکاونتی سەر بە ڕەجەب تەیب ئەردۆغانی سەرۆکی تورکیا و پارتی ئاکەپەی دەسەڵاتدار بوون.\nکۆمپانیاکە ئەمڕۆ هەینی لە هەواڵێکیدا لەسەر بڵاگەکەی نووسیویەتی ئەو ئەکاونتانەی دایخستوون گریدراون بە چین و ڕووسیا و تورکیا. دەڵێت ئەوانەی چین 23,750 ئەکاونتن و ئەوانەی ڕووسیا 1,152ئەکاونت.\nتویتەر دەڵێت لە سەرەتای ئەمساڵەوە بەم ئەکاونتە ساختانەی تورکیای زانیوە کە بە هەماهەنگی کاریان دەکرد و ئامانجی سەرەکیـیان خەڵکی ناو تورکیا بووە.بەپـێی تویتەر، ئەکاونتەکان بە شان و باڵی ئاکەپەیان هەڵداوە و پشتیوانیەکی زۆریان لە سەرۆکی تورکیا کردووە.\nکۆمانیاکە باسی لەوەش کردووە، زانیاریـیەکانی ئەو ئەکاونتانەی نەسڕیوەتەوە و هەموویانی هەڵگرتووە و هەروەها داونی بە ئنستتیوتی سیاسەتی ستراتیژی ئوسترالیا ASPI و بە ڕوانگەی ستانفۆردی ئنتەرنێت SIO تاوەکو توێژینەوەی خۆیانی لەسەر بکەن.\nهاوکات ڕوانگەی ستانفۆرد ڕاپـۆرتێکی 23 لاپەڕیی لەم بارەیەوە بڵاوکردووەتەوە، دەڵێت ئەو 7340 ئەکاونتەی تورکیا36,948,524جار تویتیان کردووە. ستانفۆرد لە لاپەڕی 12 ی ڕاپـۆرتەکەی باس لەوە دەکات کە چۆن ئەو ئەکاونتە ساختانە لە کاتی هێرشی تورکیا بۆ سەر ناوچەکانی باکوری سوریا لە مانگی دەی ساڵی 2019 هەستاون بە بڵاوکردنەوەی پـرۆپاگەندە لە دژی هێزە کوردیـیەکان.\nتورکیا لە ڕێگەی بەڕێوەبەری پەیوەندیـیەکانی سەرۆکایەتیـیەوە، هەواڵەکەی تویتەری ڕەتکردەوە و بە ناڕاستی ناودێرکرد.\nفەخرەدین ئاڵتون لەسەر تویتەرەکەینووسیویەتی، ئەم کۆمپانیایە کە بارەگاکەی لە ئەمەریکایە کۆمەڵێک بوختانی بۆ تورکیا هەڵبەستووە هەتا ڕەوایی بە داخستنی ئەو ئەکاونتانە بدات. گوتیشی ئەوەی تویتەر کردوویەتی لە دژی ئازادی ڕادەربڕینە، وە بەم کارەی نیشانی دا تەنیا کۆمپانیەکی سۆشیال میدیا نیـیە بەڵکو مەیلی سیاسی و بیروباوەڕی خۆی هەیە.\nهوشداریشی بە تویتەر دا و نووسیویەتی "دەمانەوێت بە بیری ئەم کۆمپانیایە بهێنینەوە کە لە کۆتایـیدا چارەنووسی وەکو چارەنووسی ژمارەیەک لەو ڕێکخراوانە دەبێت کە لە ڕابردوودا هەوڵیان دا هەنگاوی هاوشێوە بنێن."


دەزگای داد - Mehr News Agency\nبە بۆنەی ساڵوەگەڕی سەرکەوتنی شۆڕش؛\nڕەزامەندی ڕێبەری ئێران لە گەڵ بەخشران و داشکانی سزای ژمارەیەک زیندانی\nبە بۆنەی ساڵوەگەڕی سەرکەوتنی شۆڕشی ئیسلامی، ئایەتوڵا خامنەیی ڕێککەوتنی خۆی لە گەڵ بەخشران و کەم کردنەوەی سزای ٣ هەزار و ٣٨٨ کەس لە زیندانییەکان ڕاگەیاند.\nئێرانییەکانی دەرەوەی وڵات هەرکات بیانەوێت دەتوانن بگەڕێنەوە\nسەرۆکی دەزگای داد وێڕای ئاماژە بەوەی کە لەمپەرێک بۆ گەڕانەوەی ئێرانییەکانی دەرەوەی وڵات نییە، وتی: داکۆکی دەکەم لە یەکەکانی داد یاسا لە بەرچاو بگیردرێت و کەسێک لە کاتی گەڕانەوەدا قۆڵبەست نەکرێت.\nبە بۆنەی جێژنی غەدیر و قوربانەوە؛\nئایەتۆڵا خامنەیی لە گەڵ بەخشران یان کەم کردنەوەی سزای دوو هەزار و ٨٢٥ کەس لە مەحکوومانی ڕێککەوت.\nبە بۆنەی جێژنی ڕەمەزانەوە، ڕێبەری شۆڕش ڕێککەوتنی خۆی لە گەڵ بەخشران یان کەم کردنەوەی سزای 2187 کەس لە بەندکراوان ڕاگەیند.\nپاش 21 ساڵ ڕووی دا؛\nجێگری سه رۆکی دادی پارێزگای کوردستان لە کاروباری ئەنجومەنەکانی چارەسەر کردنی کێشە، وتی: هەوڵی لێژنەی ئاشتی سەقز پاش 21 ساڵ گەیشتە ئەنجام و دوو بکوژی لە سێدارە ڕزگار کرد.\nنیوەی زیندانیانی ئەمنیەتی ئێران لە پشوودان\nوتەبێژی دەزگای داد وتی: هۆکاران و پلان داڕێژەرانی سەرەکی ڕووداوی زیندانی سەقز دەستگیر کراون.\nبە بڕیاری دادوەر;\n۴ پاسەوان هاوپەیوەند بە هەڵاتنی زیندانیانی سەقز، دەستگیر کران\nسەرۆکی ڕێکخراوی دادی هێزی چەکداری پارێزگای کوردستان لە دەستگیریی ٤ کەسی هاوپەیوەند بە ڕووداوی هەڵاتنی زیندانییەکان لە زیندانی سەقز هەواڵی دا.\nسەدا ٥٠ ی زیندانییە سیاسییەکانی ئێران ئازاد کراون\nوتەبێژی دەزگای داد وتی: بە پێچەوانەی دەنگۆکان، نیوەی زیندانییە سیاسییەکان بە بارمتە ئازاد کراون.\nبەرپرسانی دادی عێراق ڕایانگەیاند:\nئازادیی زیاتر لە ٢ هەزار و ٦٠٠ دەستبەسەرکراوی ناڕەزایەتییەکانی عێراق\nبەرپرسانی دادی عێراقی لە ئازاد کردنی زیاتر لە ٢ هەزار و ٦٠٠ دەستبەسەرکراوی ناڕەزایەتییەکانی ئەم دواییە هەواڵیان دا.\nوتەبێژی دەزگای داد پشت‌ڕاستی کردەوە؛\nدەستگیریی کوڕی وەزیرێکی پێشووی ئێران بە تۆمەتی گەندەڵی\nوتەبێژی دەزگای داد دەستگیرکرانی کۆڕی وەزیرێکی دەست لە کارکێشاوەی پێشووی بە تۆمەتی گەندەڵی دارایی پشت‌ڕاست کردەوە.\nدۆسیەی دەستگیر کراوانی ئاژاوە بە شێوەیەکی دادپەروەرانە تاوتوێ دەکرێت\nسەرۆکی دەسەڵاتی دادی ئێران جەختی کرد کە دەبێ لە گەڵ هەموو ئەوانەی کە لە ئاژاوەنانەوەی ئەم دواییەی ئێراندا دەست بەسەر کراون بە شێوەیەکی دادپەروەرانە مامەڵە بکرێت.\nئەمریکا دەستی بووە لە هەموو جەنایەتەکانی ناوچەدا\nسەرۆکی دەزگای داد لە تەورێز وتی: ئەمریکا لە هەموو جەنایەتەکانی ناوچەدا دەستی هەبووە.